
   Na osnovu člana 95 tačke 3 Ustava Crne Gore donosim
UKAZ
O PROGLAŠENJU ZAKONA O ZAŠTITI PRIRODE
("Sl. list Crne Gore", br. 51/08 od 22.08.2008)
   Proglašavam Zakon o zaštiti prirode, koji je donijela Skupština Crne Gore na sedmoj sjednici prvog redovnog zasijedanja u 2008. godini, dana 29. jula 2008. godine.
   Broj: 01-1569/2
   Podgorica, 11. avgusta 2008. godine
   Predsjednik Crne Gore,
   Filip Vujanović, s.r.
ZAKON
O ZAŠTITI PRIRODE
I. OSNOVNE ODREDBE
Predmet Zakona
Član 1
   Ovim zakonom uređuje se zaštita i očuvanje prirode.
   Priroda, u smislu ovog zakona, je jedinstvo geosfere i biosfere, uključujući i prirodna dobra koja se odlikuju biološkom, geološkom, geomorfološkom i predionom raznovrsnošću.
   Priroda je od interesa za Crnu Goru i uživa posebnu zaštitu u skladu sa zakonom.
   Pojedina prirodna dobra izuzetnih vrijednosti, koja se odlikuju biološkom, geološkom, ekosistemskom i predionom raznovrsnošću, stavljaju se pod zaštitu (u daljem tekstu: zaštićena prirodna dobra).
Sprovođenje zaštite prirode
Član 2
   Zaštita prirode sprovodi se radi:
- očuvanja i unaprjeđivanja biološke (genetičke, specijske, ekosistemske), geološke i predione raznovrsnosti;
- utvrđivanja i praćenja stanja prirode;
- usklađivanja ljudskih aktivnosti, ekonomskih i društvenih razvojnih planova, programa, osnova i projekata sa održivim korišćenjem obnovljivih i racionalnim korišćenjem neobnovljivih prirodnih vrijednosti i resursa radi njihovog trajnog očuvanja;
- sprječavanja štetnih aktivnosti u prirodi koje su posljedica tehnološkog razvoja i obavljanja djelatnosti;
- obnove i unaprjeđivanja narušene prirode i njenog dovođenja u stanje prirodne ravnoteže i usklađenih odnosa sa ljudskim djelovanjem;
- očuvanja prirodnih svojstava zemljišta, očuvanja kvaliteta, količine i dostupnosti vode, uključujući i kvalitet morske vode.
Načela zaštite i unaprjeđivanja prirode
Član 3
   Osnovna načela zaštite i unaprjeđivanja prirode su:
1) Načelo visokog stepena zaštite prirode - sva pravna i fizička lica dužna su da pri vršenju radnji i obavljanju aktivnosti doprinose zaštiti i unaprijeđivanju prirode, očuvanju biološke i predione raznovrsnosti i opšte korisnih funkcija prirode i prirodne ravnoteže;
2) Načelo održivosti - korišćenje prirodnih resursa može se vršiti samo do stepena koji ne ugrožava biološku i predionu raznovrsnost i funkcionisanje osnovnih prirodnih sistema i procesa;
3) Načelo primjene mjera za zaštitu prirode - u korišćenju prirodnih resursa i prirodnih dobara, planiranju i uređenju prostora obavezno se primjenjuju propisane mjere za zaštitu prirode;
4) Načelo integrisane zaštite - zaštita i unaprjeđivanje prirode utvrđuje se strategijom održivog razvoja, prostorno planskom dokumentacijom i drugim planovima, programima i osnovama;
5) Načelo prevencije - pravo i obaveza pravnih i fizičkih lica je da preduzmu sve mjere i aktivnosti na zaštiti prirode radi sprječavanja nastanka štetnih posljedica;
6) Načelo "korisnik plaća" - korisnik zaštićenih prirodnih dobara dužan je da plati naknadu za njihovo korišćenje i snosi troškove sanacije i rekultivacije prostora;
7) Načelo javnosti - obuhvata pravo na slobodan pristup informacijama o stanju prirode, pravo na pravovremeno obavještavanje o štetama u prirodi i o preduzetim mjerama za njihovo uklanjanje, kao i pravo na mogućnost učestvovanja u odlučivanju o pitanjima od značaja za prirodu.
   Na zaštitu i unaprjeđivanje prirode shodno se primjenjuju načela utvrđena zakonom kojim se uređuje zaštita životne sredine.
Zaštita prirode
Član 4
   Zaštita prirode sprovodi se naročito:
- utvrđivanjem i procjenom stanja pojava i procesa u prirodi;
- uspostavljanjem i utvrđivanjem zaštićenih prirodnih dobara i sistema praćenja njihove zaštite;
- sprovođenjem mjera zaštite prirode;
- utvrđivanjem mjera i uslova za zaštitu prirode u prostorno planskoj dokumentaciji, osnovama i programima upravljanja prirodnim resursima (rudarstvu, energetici, saobraćaju, vodoprivredi, poljoprivredi, šumarstvu, lovstvu, ribarstvu, turizmu i drugim djelatnostima od uticaja na prirodu);
- izradom izvještaja o stanju prirode, donošenjem i sprovođenjem strategija, programa, akcionih i sanacionih planova i planova upravljanja;
- uspostavljanjem sistema upravljanja zaštićenim prirodnim dobrima;
- povezivanjem i usklađivanjem sistema zaštite prirode sa međunarodnim sistemom zaštite prirode;
- podsticanjem naučnog i stručnog rada u oblasti zaštite prirode;
- obavještavanjem javnosti o stanju prirode i učestvovanjem javnosti u odlučivanju o zaštiti prirode;
- podsticanjem i promocijom zaštite prirode, razvijanjem svijesti o potrebi zaštite prirode u procesu vaspitanja i obrazovanja.
Izuzeci
Član 5
   Ovaj zakon ne primjenjuje se u slučaju suzbijanja i sprječavanja neposredne opasnosti po život i zdravlje ljudi ili imovinu, odnosno spašavanja ljudi i imovine.
   Ovaj zakon ne primjenjuje se samo za vrijeme trajanja okolnosti iz stava 1 ovog člana, koje se utvrđuju aktom nadležnog organa.
Značenje izraza
Član 6
   Pojedini izrazi upotrijebljeni u ovom zakonu imaju sljedeće značenje:
- autohtona vrsta je vrsta divljih biljaka, životinja i gljiva koja je prirodno rasprostranjena u ekosistemima područja Crne Gore;
- alohtona vrsta je strana vrsta divljih biljaka, životinja i gljiva koja je u ekosistemima područja Crne Gore dospjela namjernim ili nenamjernim unošenjem;
- aktivnost u prirodi je privremeno ili trajno djelovanje čovjeka na prirodu koje se ne vrši radi zaštite i očuvanja prirode, a može narušiti prirodnu ravnotežu;
- banka gena je specijalizovana kolekcija živog biljnog i životinjskog materijala i gljiva, koja se sakuplja, skladišti i razmnožava po strogo kontrolisanim i specifičnim uslovima;
- biološka raznovrsnost (biodiverzitet) je raznovrsnost živih organizama, uključujući i suvozemne, morske i druge vodene ekosisteme i ekološke komplekse, kao i raznovrsnost u okviru vrste, između vrsta i između ekosistema;
- crvena knjiga je popis ugroženih divljih vrsta biljaka, životinja i gljiva raspoređenih po kategorijama ugroženosti;
- derivat je organski ili neorganski produkt živih organizama (rogovi jelena, kljove vepra, oklop kornjače i dr.);
- divlje vrste biljaka, životinja i gljiva su vrste koje nijesu nastale kao posljedica ukrštanja, odnosno selekcije ili uzgojnih aktivnosti ljudi;
- ekosistem je kompleksno strukturno-funkcionalno jedinstvo nežive i žive prirode, odnosno biotopa i biocenoze;
- ekološka mreža je skup međusobno povezanih ili prostorno bliskih ekološki značajnih područja, koja uravnoteženom biogeografskom raspoređenošću značajno doprinosi očuvanju prirodne ravnoteže i biološke raznovrsnosti;
- ekološki koridor je ekološka veza ili više ekoloških veza koje omogućavaju kretanje populacijama živih organizama sa jednog lokaliteta na drugi i čine dio ekološke mreže;
- ekološki značajno područje je područje koje bitno doprinosi očuvanju biološke raznovrsnosti u Crnoj Gori;
- endemična vrsta je vrsta divljih biljaka, životinja i gljiva čija je rasprostranjenost ograničena na određeno područje;
- ex situ očuvanje je očuvanje komponenata biološke raznovrsnosti van njihovih prirodnih nalazišta (staništa) u zoološkim vrtovima, akvarijumima, terarijumima, botaničkim baštama, i očuvanje dokaza geološke raznovrsnosti (stijena, ruda, minerala, kristala i fosila) u muzejima ili zbirkama pojedinaca;
- genetička raznovrsnost (diverzitet) je ukupan broj i ukupna raznovrsnost gena, odnosno genetičkih informacija sadržanih u svim pojedinačnim vrstama divljih biljaka, životinja, gljiva i mikroorganizama;
- geonasleđe su sve geološke, geomorfološke, pedološke i posebne arheološke vrijednosti nastale tokom formiranja litosfere, njenog morfološkog uobličavanja i međuzavisnosti prirode i ljudskih kultura;
- indikatorska vrsta je vrsta divljih biljaka, životinja i gljiva čiji ekološki status ukazuje na status drugih vrsta i opšte stanje u ekosistemu, a koje su osjetljive na promjene uslova u životnoj sredini i koriste se za procjenu opšteg stanja;
- iščezla vrsta je vrsta divljih biljaka, životinja i gljiva za koju postoji osnovana sumnja da je i posljednja jedinka te vrste mrtva;
- invazivna vrsta je strana vrsta divljih biljaka, životinja i gljiva čije naseljavanje ili širenje ugrožava biološku raznovrsnost Crne Gore;
- in situ očuvanje je očuvanje prirodnih ekosistema i staništa, održavanje i revitalizacija vrsta divljih biljaka, životinja i gljiva sposobnih za opstanak u prirodnoj sredini, očuvanje kultivisanih biljaka i domaćih životinja u sredini u kojoj su razvili svoje specifičnosti, i očuvanje pojava geodiverziteta na mjestu nastanka ili nalazišta stijena, ruda, minerala, kristala i fosila;
- introdukcija je namjerno ili nenamjerno unošenje pojedinih vrsta divljih biljaka, životinja i gljiva na teritoriju i u ekosisteme, koje do tada nijesu prirodno nastanjivale;
- krajnje ugrožena vrsta je vrsta divljih biljaka, životinja i gljiva za koju postoji vjerovatnoća da u neposrednoj budućnosti iščezne u prirodi;
- krš je oblik reljefa sa posebnim hidrogeološkim i geomorfološkim odlikama u kojem je podzemno oticanje voda znatno bogatije od nadzemnog, pa se kao posebni oblici javljaju pećine i jame za razliku od površinskih oblika (škrape, ponikve, uvale, polja u kršu);
- kišobran vrsta su vrste divljih biljaka, životinja i gljiva čijom zaštitom ujedno se štiti i veći broj drugih vrsta na istom staništu, a koje su manje poznate ili ih je teško štititi na drugi način;
- korisnik zaštićenog prirodnog dobra je pravno lice ili fizičko lice ili drugi subjekat kome zaštićeno prirodno dobro nije dato na upravljanje, a koji u zaštićenom prirodnom dobru obavlja aktivnosti, odnosno koristi zaštićeno prirodno dobro ili njegove resurse;
- lokalitet (site) je geografski određeno područje čija je površina jasno označena;
- mineral je samorodni homogeni hemijski elemenat ili jedinjenje u vidu kristalizovane ili amorfne materije, određene strukture, oblika i sastava, osim mineralnih sirovina;
- narušena prirodna ravnoteža je stanje kada dođe do poremećaja kvantitativnih ili kvalitativnih struktura životnih zajednica, odnosno kada se ošteti ili uništi stanište, uništi ili promijeni sposobnost djelovanja ekološkog sastava, prekine međusobna povezanost pojedinih ekoloških sastava, ili prouzrokuje značajnija izolovanost pojedinih populacija;
- oblikovana priroda je dio prirode koju je čovjek oblikovao radi uzgoja, obrazovanja, uređenja predionih elemenata, a koji je značajan za očuvanje biološke i predione raznovrsnosti (npr. drvoredi, parkovi, botanički vrtovi, arboretumi i drugo);
- obnavljanje prirode je skup stručnih mjera i radnji kojima se narušeno stanje biološke, geološke i geomorfološke i predione raznovrsnosti vraća u stanje blisko izvornom;
- očuvanje prirode je postupak koji se obavlja radi održavanja i poboljšanja stanja očuvanja biološke, geološke i predione raznovrsnosti;
- očuvanje je niz mjera koje su neophodne za održavanje ili obnovu prirodnih staništa i populacija divljih vrsta biljaka, životinja i gljiva u povoljnom statusu;
- održivo korišćenje prirodnih resursa je korišćenje komponenti biodiverziteta ili geodiverziteta na način i u obimu koji ne vodi ka dugoročnom smanjenju biodiverziteta, odnosno geodiverziteta;
- oštećenje prirode je stanje prirode, kada su ljudskim djelovanjem promijenjeni prirodni procesi u tolikoj mjeri da je narušena prirodna ravnoteža ili su uništene prirodne odlike;
- odomaćena vrsta je vrsta divljih biljaka, životinja i gljiva koja je odvojena od procesa prirodne selekcije i podvrgnuta režimu vještačke selekcije;
- plan upravljanja zaštićenim prirodnim dobrima je planski dokumenat kojim se planiraju mjere i aktivnosti zaštite i očuvanja zaštićenog prirodnog dobra;
- ponovno uvođenje u prirodu (reintrodukcija) je naseljavanje neke organske vrste biljaka, životinja i gljiva na lokalitetu (ekosistem) gdje je nekada živjela, a čiji ekološki uslovi još uvek omogućavaju opstanak vijabilnih populacija divlje vrste biljaka, životinja i gljiva;
- populacija je prostorno i vremenski integrisana grupa jedinki iste vrste biljaka, životinja i gljiva koja raspolaže zajedničkim skupom nasljednih faktora, naseljava određeni lokalitet, pripada određenom ekosistemu, a u okviru koje su jedinke međusobno povezane prvenstveno odnosima reprodukcije;
- povoljno stanje vrste ili stanišnog tipa je stanje koje u bliskoj budućnosti obezbjeđuje opstanak te vrste divljih biljaka, životinja i gljiva ili stanišnog tipa;
- praćenje stanja (monitoring) je plansko, sistematsko i kontinualno praćenje stanja prirode, odnosno djelova biološke, geološke i geomorfološke i predione raznovrsnosti, kao dio cjelovitog sistema praćenja stanja segmenata životne sredine u prostoru i vremenu;
- prirodni resursi su djelovi prirode koje čovjek koristi u privredne svrhe i mogu biti neobnovljivi (mineralne sirovine) i obnovljivi (vode, gasovi, obnovljivo zemljište, biološka dobra);
- prirodna ravnoteža je stanje uravnot-eženih međusobnih odnosa i uticaja živih bića među sobom i sa njihovim staništima;
- prediona raznovrsnost je strukturiranost prostora nastala u interakciji (međudejstvu) prirodnih i stvorenih predionih elemenata određenih bioloških, klimatoloških, geoloških, geomorfoloških, pedoloških, hidroloških, kulturno-istorijskih i socioloških osobenosti;
- predio je lokalitet određenog vizuelnog doživljaja, čija su struktura i karakter rezultat interakcije (međudejstva) prirodnih i antropogenih elemenata;
- promet divljim vrstama je unos, iznos, uvoz, izvoz, reeksport i unos sa mora divljih vrsta, njihovih prepoznatljivih djelova ili derivata u Crnu Goru i iz Crne Gore;
- poluprirodni uslovi su uslovi u ekosistemu ili predjelu na čiji je razvoj čovjek uticao u neznatnoj mjeri, a u kojima se odvijaju prirodni procesi i koji mogu opstati bez direktnog ljudskog djelovanja;
- prioritetni tip staništa je tip prirodnog staništa kojem prijeti nestanak razmjerama njegovog prirodnog raspona;
- prioritetna vrsta je vrsta divljih biljaka, životinja i gljiva za čije očuvanje Crna Gora je odgovorna, zbog veličine njihove rasprostranjenosti u prirodi;
- primjerak je vrsta divljih biljaka, životinja i gljiva, živa ili neživa, njihov dio ili derivat, kao i ostala roba za koju se na osnovu pratećih dokumenata (pakovanje, oznake ili etikete) ili drugih okolnosti, može utvrditi da su djelovi ili derivati životinja ili biljaka;
- pećinski nakit je nakit nastao taloženjem kalcijum-karbonata u speleološkim objektima (stalaktiti, stubovi, kadice, salivi, heliktiti i dr.);
- prirodno stanište je lokalitet kopna ili mora, odnosno kopna i mora, koje se karakteriše po geografskim, abiotskim i biotskim osobinama, prirodno ili poluprirodno;
- ranjiva (osjetljiva) vrsta je vrsta divljih životinja, biljaka i gljiva koja nije ni krajnje ugrožena ni ugrožena, ali joj prijeti opasnost da u prirodnim uslovima iščezne u bliskoj budućnosti;
- rijetka vrsta je vrsta divljih životinja, biljaka i gljiva sa malom populacijom, koje nijesu ugrožene ili ranjive, ali su pod rizikom i obuhvataju: vrste koje se nalaze na ograničenim geografskim lokalitetima ili su u malom broju rasute na širem lokalitetu kao i endemične vrste koje zahtijevaju posebnu pažnju zbog specifične prirode njihovih staništa ili mogućeg uticaja njihovog iskorišćavanja na stanište i status očuvanosti;
- reliktna vrsta je vrsta divljih životinja, biljaka i gljiva koja je nekada imala široko rasprostranjenje, a čiji je današnji areal sveden na prostorno male djelove (ostatke) nekadašnjeg;
- rizik u prirodi je mogućnost da će neka aktivnost posredno ili neposredno prouzrokovati štetu prirodi;
- status očuvanosti vrste je skup uticaja koji djeluju na tu vrstu i koji bi mogli uticati na dugoročnu prirodnu distribuciju i brojnost populacije;
- speleološki objekat je prirodno formirana podzemna šupljina u karbonatnim stijenama duža od pet metara u koju može ući čovek, a dimenzije ulaza su manje od dubine ili dužine objekta (pećine, jame, ponori, i dr.);
- speleološki katastar je baza podataka o speleološkim objektima;
- stanište je jedinstvena funkcionalna jedinica ekološkog sistema, određena geografskim i abiotičkim svojstvima;
- status očuvanosti prirodnog staništa je skup uticaja koji djeluju na prirodno stanište, odnosno njegove tipične vrste, a koji mogu uticati dugoročno na prirodno kretanje, strukturu i funkcije staništa i na dugoročni opstanak tipičnih vrsta;
- stanišni tip je lokalitet specifičnih geografskih, abiotičkih i biotičkih osobina određen na osnovu međunarodnih kriterijuma koji obuhvata sva staništa iste vrste;
- stanište vrste je životna sredina koju karakterišu specifični abiotski i biotski faktori, u kojima vrsta živi u bilo kojoj fazi biološkog ciklusa;
- specijalni lokalitet očuvanja je lokalitet od značaja za Crnu Goru na kome se primjenjuju potrebne mjere očuvanja radi održavanja ili obnavljanja povoljnog statusa očuvanosti prirodnih staništa ili populacija vrsta;
- tipična vrsta je vrsta divljih biljaka, životinja i gljiva čije prisustvo (ili odsustvo) je od značaja za ostatak biocenoze (ekosistema);
- ugrožena vrsta je vrsta divljih biljaka, životinja i gljiva kojoj prijeti opasnost da će iščeznuti u prirodnim uslovima u bliskoj budućnosti;
- unos sa mora je unošenje u Crnu Goru pojedinih divljih vrsta biljaka ili životinja koje su uzete u morskom okruženju i unosi se direktno iz morskog okruženja koje nije pod jurisdikcijom ni jedne države, uključujući vazdušni prostor iznad mora, morsko dno i podzemlje ispod mora;
- utočište za životinje je prostor, namijenjen privremenom boravku, odnosno liječenju bolesnih ili ranjenih životinja, odbačenih mladunaca koji sami još nijesu sposobni za preživljavanje u prirodi, kao i životinja koje su oduzete od pravnog ili fizičkog lica radi protivpravnog zadržavanja u zatočeništvu, nedozvoljene trgovine, izvoza, uvoza ili drugih zakonom određenih razloga;
- vrsta je grupa prirodnih populacija u okviru kojih se jedinke međusobno slobodno ukrštaju i daju potomstvo, a reproduktivno su izolovane od drugih takvih vrsta;
- fosil je sačuvana cjelina, djelovi ili tragovi izumrlih organizama i njihovih životnih aktivnosti;
- zamka je sredstvo namijenjeno za zadrža-vanje ili hvatanje životinja kojim se sprječava njihovo slobodno kretanje;
- zaštitni pojas je prostor izvan granica zaštićenog prirodnog dobra koji se određuje za sprječavanje negativnog uticaja na to zaštićeno dobro.
II. SPROVOĐENJE ZAŠTITE I OČUVANJA PRIRODE
Opšte mjere zaštite i očuvanja prirode
Član 7
   Opšte mjere zaštite i očuvanja prirode su:
- zaštita i očuvanje prirode;
- zaštita prirodnih dobara;
- održivo korišćenje prirodnih resursa i prirodnih dobara i kontrola njihovog korišćenja;
- očuvanje ekoloških mreža i koridora;
- sprovođenje strategija, planova, programa, osnova i druge dokumentacije;
- ublažavanje štetnih posljedica izazvanih aktivnostima u prirodi, korišćenjem prirodnih dobara ili prirodnim katastrofama;
- podsticajne mjere za zaštitu i očuvanje prirodnih dobara.
Planiranje održivog korišćenja
Član 8
   Planiranje, uređenje i korišćenje prostora i prirodnih resursa i dobara može se vršiti samo na osnovu prostorno-planske i projektne dokumentacije, osnova i programa upravljanja i korišćenja prirodnih resursa i dobara, u skladu sa mjerama i uslovima zaštite prirode koji su određeni u svrhu očuvanja prirodnih vrijednosti.
   Zabranjeno je korišćenje prostora i prirodnih resursa i dobara na način kojim se prouzrokuje trajno narušavanje biološke, geološke, hidrološke, klimatske, pedološke i predione raznovrsnosti.
Mjere zaštite prirode u planovima, osnovama i programima
Član 9
   Prostorno-planska i projektna dokumentacija, osnove i programi iz člana 8 moraju da sadrže mjere i uslove zaštite prirode utvrđene zakonom, i to:
- mjere za očuvanje biološke, geološke i predione raznovrsnosti;
- pregled zaštićenih i registrovanih prirodnih dobara;
- mjere zaštite i unaprjeđivanja zaštićenih i registrovanih prirodnih dobara.
   Prije izrade prostorno-planske i projektne dokumentacije, osnova i programa iz stava 1 ovog člana, obrađivači plana, odnosno korisnici prirodnih resursa i dobara i zaštićenih prirodnih dobara dužni su da od organa uprave nadležnog za poslove zaštite životne sredine (u daljem tektu: organ uprave) pribave uslove zaštite prirode.
   Na dokumentaciju iz stava 1 ovog člana mišljenje daje ministarstvo nadležno za poslove zaštite životne sredine (u daljem tekstu: Ministarstvo).
Radnje, aktivnosti i djelatnosti u prirodi
Član 10
   Radnje, aktivnosti i obavljanje djelatnosti u prirodi planiraju se na način da se izbjegnu ili na najmanju mjeru svedu ugrožavanje i oštećenje prirode.
   Pravno i fizičko lice koje koristi prirodne resurse i dobra dužno je da radnje, aktivnosti i djelatnosti obavlja na način da se oštećenje prirode svede na najmanju mjeru.
   Pravno i fizičko lice iz stava 2 ovog člana dužno je da, nakon realizacije radnji, aktivnosti i djelatnosti, uspostavi ili približi stanje u prirodi, stanju koje je bilo prije realizacije radnji, aktivnosti i djelatnosti u skladu sa zakonom.
Zahtjev za dobijanje odobrenja
Član 11
   Radnje, aktivnosti i obavljanje djelatnosti u zaštićenom prirodnom dobru mogu se vršiti na osnovu odobrenja organa uprave.
   Odobrenje iz stava 1 ovog člana izdaje se na osnovu zahtjeva koji sadrži:
- opis lokaliteta zaštićenog prirodnog dobra na kojem se planira realizacija radnji, aktivnosti i djelatnosti;
- namjenu planiranih radnji i aktivnosti;
- vrijeme trajanja radnji, aktivnosti i djelatnosti;
- druge podatke neophodne za dobijanje odobrenja.
   Zahtjev iz stava 2 ovog člana organ uprave dostavlja pravnom licu nadležnom za vršenje stručnih poslova u oblasti zaštite prirode (u daljem tekstu: Pravno lice) radi procjene prihvatljivosti radnji, aktivnosti i djelatnosti na zaštićeno prirodno dobro.
Ocjena prihvatljivosti
Član 12
   Za planirane projekte, radnje i aktivnosti za koje je zakonom utvrđena obaveza izrade procjene uticaja na životnu sredinu, ocjena prihvatljivosti je sastavni dio procjene uticaja na životnu sredinu.
   Za planirane projekte, radnje i aktivnosti u zaštićenom prirodnom dobru za koje zakonom nije utvrđena obaveza izrade procjene uticaja na životnu sredinu, vrši se ocjena prihvatljivosti tih radnji, aktivnosti i djelatnosti na zaštićeno prirodno dobro.
   Ocjena prihvatljivosti iz st. 1 i 2 ovog člana sadrži, naročito: uslove i mjere za sprječavanje, smanjenje i otklanjanje mogućih štetnih uticaja na prirodu, kompenzatorne uslove i mjere.
   Bliži sadržaj i način izrade ocjene prihvatljivosti za planirane projekte, radnje i aktivnosti, vrste radnji, aktivnosti za koje je obavezna ocjena prihvatljivosti, bliži sadržaj zahtjeva za davanje odobrenja iz člana 11 ovog zakona propisuje Ministarstvo.
Izdavanje odobrenja
Član 13
   Ukoliko se ocjenom prihvatljivosti iz člana 12 ovog zakona utvrdi da su planirani projekti radnje i aktivnosti prihvatljive, organ uprave izdaje odobrenje za realizaciju radnji i aktivnosti u zaštićenom prirodnom dobru.
   Odobrenjem iz stava 1 ovog člana se utvrđuju uslovi i mjere zaštite prirode.
Ublažavanje štetnih posljedica na prirodu nastalih realizacijom radnji, aktivnosti i djelatnosti u zaštićenom prirodnom dobru
Član 14
   Pravno i fizičko lice koje realizacijom projekata, radnji i aktivnosti iz člana 12 ovog zakona izazove štetne posljedice na zaštićenom prirodnom dobru dužno je da sprovede kompenzatorne mjere.
   Kompenzatorne mjere iz stava 1 ovog člana određuju se zavisno od predviđenih ili prouzrokovanih oštećenja prirode, i to:
- uspostavljanjem novog lokaliteta koje ima iste ili slične osobine kao i oštećeni lokalitet;
- uspostavljanjem drugog lokaliteta značajnog za očuvanje biološke i predione raznovrsnosti, odnosno za zaštitu prirodnog dobra;
- novčanom naknadom u vrijednosti prouzrokovanog oštećenja lokaliteta u slučaju da nije moguće sprovesti kompenzatorne ili sanacijske mjere.
   Kompenzatorne mjere iz stava 1 ovog člana utvrđuje organ uprave.
   Pri određivanju kompenzatorne mjere prednost ima nadoknađivanje novim lokalitetom koje ima iste ili slične osobine kao i oštećeni lokalitet.
   Novčani iznos na ime kompenzatornih mjera uplaćuje se u budžet Crne Gore.
Otklanjanje štetnih posljedica
Član 15
   Ako se radnje, aktivnosti i djelatnosti u prirodi ili korišćenje prirodnih dobara izvede bez utvrđenih uslova zaštite prirode ili suprotno datim uslovima zaštite prirode i zbog toga nastanu oštećenja prirode, korisnik zaštićenog prirodnog dobra dužan je da, bez odlaganja i o svom trošku, otkloni štetne posljedice svog djelovanja.
Zaštita biološke raznovrsnosti
Član 16
   Zaštita biološke raznovrsnosti ostvaruje se sprovođenjem mjera očuvanja biološke raznovrsnosti pri korišćenju prirodnih dobara i uređenju prostora, kao i zaštitom stanišnih tipova.
Zaštita ekosistema
Član 17
   Zaštita ekosistema ostvaruje se očuvanjem njihovog sastava, strukture i funkcije, kao i biotičke i abiotičke komponente.
   Stanja posebnih i ugroženih ekosistema, odnosno stanišnih tipova prati Pravno lice i vodi evidenciju ekosistema.
   Bliži način vođenja evidencije iz stava 2 ovog člana propisuje Ministarstvo.
Zaštita šumskih ekosistema
Član 18
   Očuvanje biološke raznovrsnosti šumskih ekosistema obavlja se radi jačanja opšte korisnih funkcija šuma, u skladu sa zakonom.
   Gazdovanje šumama mora se zasnivati na načelima održivog razvoja i očuvanja biološke raznovrsnosti, očuvanja prirodnog sastava, strukture i funkcije šumskih ekosistema, obezbjeđi-vanja stalnog procenta zrelih, starih, suvih i oborenih stabala, a naročito stabala sa šupljinama, saglasno uslovima zaštite prirode koji su sastavni dio šumskih osnova.
   Radi obogaćivanja biološke i predione raznovrsnosti, u gazdovanju šumama postupa se na način da se u najvećoj mjeri očuvaju šumske čistine (livade, pašnjaci i dr.) i šumski rubovi.
   Pošumljavanje se obavlja autohtonim vrstama drveća u sastavu koji odražava prirodni sastav, koristeći prirodi prilagođene metode, u skladu sa uslovima staništa.
   Pošumljavanje nešumskih površina može se vršiti samo ako se pošumljavanjem ne ugrožavaju već ugroženi nešumski i rijetki stanišni tipovi.
   Ugroženi i rijetki stanišni tipovi određuju se planovima upravljanja šumama za određene lokalitete i na osnovu karte stanišnih tipova iz člana 30 ovog zakona.
Vlažna i vodena staništa
Član 19
   Vlažna i vodena staništa, u smislu ovog zakona,su prirodna jezera i bare, lokve u priobalju veće od 0,01 ha, močvare veće od 0,25 ha, cretovi, izvori, ponori i potoci sa obalnim pojasom od 2 m.
Uslovi zaštite vlažnih i vodenih staništa
Član 20
   U vlažnim i vodenim staništima zabranjene su radnje, aktivnosti i djelatnosti kojima se ugrožava hidrološka pojava ili opstanak i očuvanje biološke raznovrsnosti.
   Količinu vode u vlažnim i vodenim staništima koja je nužna za očuvanje hidrološke pojave i opstanak biološke raznovrsnosti određuje ministarstvo nadležno za poslove poljoprivrede, šumarstva i vodoprivrede, uz prethodno mišljenje Ministarstva.
Zaštita mora i podmorja
Član 21
   Zabranjeno je vršiti radnje, aktivnosti i obavljati djelatnosti kojima se uništavaju morska staništa.
   Očuvanje biološke raznovrsnosti mora obezbjeđuje se sprovođenjem mjera zaštite u skladu sa ovim zakonom.
Zaštita staništa unutar agroekosistema i drugih neautonomnih i poluautonomnih ekosistema
Član 22
   Očuvanje biološke i predione raznovrsnosti staništa unutar agroekosistema i drugih neautonomnih i poluautonomnih ekosistema sprovodi se prvenstveno očuvanjem i zaštitom rubnih staništa, živica, međa, pojedinačnih stabala, grupe stabala, bara i livadskih pojaseva, kao i drugih ekosistema sa očuvanom ili djelimično izmijenjenom drvenastom, žbunastom, livadskom ili močvarnom vegetacijom.
   Prilikom ukrupnjavanja poljoprivrednog zemljišta mora se voditi računa o očuvanju postojećih i stvaranju novih rubnih staništa radi obezbjeđenja biološke i predione raznovrsnosti staništa.
Upotreba bioloških, biotehničkih i hemijskih sredstava u zaštićenim prirodnim dobrima
Član 23
   U zaštićenim prirodnim dobrima mogu se koristiti biološka i biotehnička sredstva za zaštitu bilja radi očuvanja biološke raznovrsnosti u skladu sa zakonom.
Očuvanje genetske raznovrsnosti
Član 24
   Radi očuvanja genetske raznovrsnosti divljih biljaka, životinja i gljiva osniva se banka gena.
   Uzimanje genetskog materijala iz prirode radi korišćenja ne smije ugrožavati opstanak ekosistema ili populaciju divljih vrsta biljaka, životinja i gljiva u njihovim staništima.
Pristup izvorima genetskog materijala
Član 25
   Genetski materijal iz prirode može se koristiti u skladu sa ovim zakonom.
   Na genetskom materijalu koji je stvoren od genetičkog materijala divljih vrsta biljaka, životinja i gljiva ne može se steći svojina.
Banka gena
Član 26
   U bankama gena čuva se biološki materijal nadzirane ili uzgajane populacije ili djelovi biljaka, životinja ili gljiva, sjeme, spore, polne ćelije i drugi biološki materijali, koji se koriste radi očuvanja vrsta, odnosno njihovog genetskog fonda i potencijala.
   Banku gena iz stava 1 ovog člana može da osnuje pravno ili fizičko lice, koje ispunjava uslove u pogledu kadra, opreme i prostora, na osnovu dozvole organa uprave.
   Ispunjenost uslova iz stava 2 ovog člana utvrđuje organ uprave.
   Dozvola iz stava 2 ovog člana izdaje se na zahtjev pravnog ili fizičkog lica.
   Zahtjev iz stava 4 ovog člana sadrži:
- podatke o podnosiocu zahtjeva (naziv, sjedište, matični broj, odnosno ime, adresu i JMBG),
- podatke o količini sakupljenog materijala;
- lokalitet na kojem je vršeno istraživanje ili sakupljanje.
   Uz zahtjev se prilaže:
- dozvola za naučno istraživački rad iz člana 76 ovog zakona;
- dokaz o ispunjenosti uslova iz stava 2 ovog člana;
- drugi dokazi od značaja za dobijanje dozvole.
   Bliže uslove iz stava 2 ovog člana utvrđuje Ministarstvo, uz predhodnu saglasnost ministarstva nadležnog za poslove poljoprivrede, šumarstva i vodoprivrede.
Zaštita predjela
Član 27
   Predjeli se prema značaju i karakterističnim obilježjima razvrstavaju u prirodne predjele i predjele kulturne baštine.
   Zaštita predjela vrši se planiranjem i sprovođenjem sveobuhvatnih mjera kojima se sprečavaju neželjene promjene i degradacija prirodnih, prirodi bliskih ili stvorenih predjela, radi očuvanja značajnih obilježja i karaktera predjela, raznovrsnosti, jedinstvenosti i estetske vrijednosti i omogućavanja trajnog korišćenja prirodnih dobara.
   Prostorno planskom i projektnom dokumentacijom i planovima korišćenja prirodnih dobara definiše se očuvanje značajnih i karakterističnih osobina predjela, kao i održavanje bioloških, geoloških i kulturnih vrijednosti koje određuju njegov karakter i estetski doživljaj.
   Pod značajnim i karakterističnim obilježjima predjela podrazumijevaju se, u smislu ovoga zakona, djelovi prirode karakteristični za određene predione tipove ili vještački djelovi predjela koji imaju prirodnu, istorijsku, kulturnu, naučnu ili estetsku vrijednost.
Speleološki objekti
Član 28
   Speleološki objekti, u smislu ovog zakona, su pećine, pećinski nakit i drugi djelovi pećina, kao dobra u opštoj upotrebi u Crnoj Gori.
   Za speleološke objekte izrađuje se katastar speleoloških objekata kao digitalni geografski informacioni sistem (u daljem tekstu: katastar).
   Katastar sadrži podatke o: položaju, osobinama, vrijednostima, vlasništvu, istraživanju i korišćenju speleoloških objekata.
   Katastar iz stava 2 ovog člana uspostavlja i vodi organ uprave.
   Bliži sadržaj, način uspostavljanja i vođenja katastra propisuje Ministarstvo.
Zaštita i korišćenje speleoloških objekata
Član 29
   Zabranjeno je uništavati i sakupljati živi svijet i mijenjati stanišne uslove u speleološkom objektu, njegovom nadzemlju i neposrednoj blizini.
   U speleološkom objektu mogu se vršiti sljedeće radnje i aktivnosti:
- organizovano posjećivanje, korišćenje ili uređenje speleološkog objekta ili njegovog dijela;
- otvaranje ili zatvaranje ulaza, odnosno izlaza speleološkog objekta;
- izgradnja, obnova ili sanacija svakoga podzemnog objekta;
- obavljanje naučnih i stručnih istraživanja;
- ronjenje;
- snimanje filmova ili fotografisanje;
- radnje i aktivnosti koje utiču na primarne osobine, uslove i prirodnu floru ili faunu u speleološkom objektu ili njegovom nadzemlju.
   Radnje i aktivnosti iz stava 2 ovog člana mogu se vršiti samo na osnovu dozvole koju izdaje organ uprave, uz predhodno mišljenje ministarstva nadležnog za poslove poljoprivrede, šumarstva i vodoprivrede.
   Dozvola iz stava 3 ovog člana izdaje se na zahtjev korisnika speleološkog objekta.
   Zahtjev iz stava 3 ovog člana sadrži:
- podatke o podnosiocu zahtjeva (naziv, sjedište, matični broj, odnosno ime, adresu i JMBG),
- lokalitet na kome se nalazi speleološki objekat;
- opis radnji i aktivnosti koje namjerava obavljati u speleološkom objektu;
- vremenski period realizacije radnji i aktivnosti;
- i druge podatke od značaja za dobijanje dozvole.
   Naučne i stručne institucije i ustanove koje se bave istraživanjima speleoloških objekata i speleološke organizacije dužne su da organu uprave dostave podatke o rezultatima istraživanja, u roku od tri mjeseca od dana završetka istraživanja.
III. EKOLOŠKA MREŽA (NATURA 2000)
Stanišni tipovi
Član 30
   Ekološku mrežu čine stanišni tipovi i ekološki značajni lokaliteti.
   Djelovi ekološke mreže povezuju se prirodnim ili vještačkim ekološkim koridorima.
   Ekološku mrežu i ekološke koridore utvrđuje Vlada.
   Stanišni tipovi od interesa za Crnu Goru su:
- staništa kojima prijeti nestajanje u njihovom prirodnom rasponu;
- staništa koja imaju mali prirodni areal kao posljedica regresije ili ograničene oblasti rasprostranjenja;
- staništa koja predstavljaju glavne primjere tipičnih karakteristika jednog ili više bio-geografskih regiona (alpskog, kontinentalnog i mediteranskog).
   Procjenu stanja i ugroženosti stanišnih tipova vrši Pravno lice.
   Stanišni tipovi se dokumentuju kartom staništa, koju izrađuje organ uprave.
   Godišnji izvještaj o stanju i ugroženosti stanišnih tipova Pravno lice dostavlja organu uprave.
   Zabranjeno je vršenje radnji, aktivnosti i obavljanje djelatnosti u zaštićenom prirodnom dobru u kojem se nalazi stanišni tip ili stanište zaštićenih divljih vrsta biljaka, životinja ili gljiva u skladu sa zakonom i međunarodnim ugovorima.
   Izuzetno, radnje, aktivnosti i djelatnosti iz stava 8 ovog člana mogu se vršiti i obavljati na osnovu dozvole Ministarstva, pod uslovom da se uništenje ili šteta može naknaditi sprovođenjem kompezatornih mjera ili ako su radnje, aktivnosti i djelatnosti od javnog interesa.
   Vrste stanišnih tipova, kriterijume za određivanje stanišnih tipova, spisak stanišnih tipova i ekološki značajnih lokaliteta iz člana 32 ovog zakona, mjere zaštite za očuvanje stanišnih tipova, način izrade karte staništa, kao i načina praćenja stanja i ugroženosti staništa i sadržaj godišnjeg izvještaja propisuje Ministarstvo.
Očuvanje povoljnog stanja stanišnih tipova
Član 31
   Uspostavljanjem ekološke mreže obezbjeđuje se povezivanje i očuvanje stanišnih tipova u povoljnom stanju, odnosno obnavljanje staništa u kojima je narušeno povoljno stanje.
   Status očuvanosti prirodnog staništa smatra se povoljnim kada:
- je njegovo prirodno područje rasprostranjenja očuvano i površina koju pokriva u tom rasponu stabilna ili se povećava;
- postoje, i u doglednoj budućnosti će se održati, specifična struktura i funkcije koje su potrebne za njegov dugoročni opstanak;
- je stanje očuvanosti njegovih tipičnih vrsta povoljno.
Ekološki značajni lokaliteti kao dio ekološke mreže
Član 32
   Ekološki značajni lokaliteti, u smislu ovoga zakona, su lokaliteti ugroženih i rijetkih stanišnih tipova, i to:
- očuvani lokaliteti koji se odlikuju izuzetnom biološkom raznovrsnošću i od međunarodnog su značaja;
- lokaliteti koji doprinose očuvanju biološke i predione raznovrsnosti;
- lokaliteti stanišnih tipova koji su ugroženi i rijetki u Crnoj Gori, Evropi i Svijetu;
- staništa divljih vrsta biljaka, životinja i gljiva koja su ugrožena i rijetka u Crnoj Gori, Evropi i Svijetu;
- staništa endemičnih divljih vrsta životinja, biljaka i gljiva Crne Gore;
- lokaliteti koji bitno doprinose povezanosti populacija bioloških divljih vrsta biljaka, životinja i gljiva (ekološki koridori);
- migratorni putevi, odmarališta životinja i prirodna plodišta;
- očuvane šumske cjeline.
   Lokalitet od značaja za Crnu Goru je lokalitet koji doprinosi održavanju ili obnavljanju povoljnog statusa očuvanja prioritetnog tipa prirodnog staništa kojem prijeti nestanak ili prioritetnih vrsta unutar ekološke mreže.
   Za životinjske vrste koje su rasprostranjene na velikim teritorijama, lokalitet iz stava 2 ovog člana je mjesto unutar prirodnog raspona tih vrsta, koje obuhvata fizičke i biološke faktore bitne za njihov život i razmnožavanje.
Zaštita ekološki značajnih lokaliteta
Član 33
   Zaštita ekološki značajnih lokaliteta vrši se sprovođenjem propisanih mjera i uslova zaštite prirode u cilju očuvanja biološke i predione raznovrsnosti i zaštite prirodnih vrijednosti, u skladu sa ovim zakonom.
   Zabranjeno je vršiti radnje i aktivnosti i obavljati djelatnosti koje mogu dovesti do uništenja ili znatne štete na ekološki značajnom lokalitetu.
   Izuzetno, radnje, aktivnosti i djelatnosti iz stava 2 ovog člana mogu se vršiti i obavljati na osnovu dozvole Ministarstva, pod uslovom da se uništenje ili šteta može naknaditi sprovođenjem kompezatornih mjera ili ako su radnje, aktivnosti i djelatnosti od javnog interesa.
   Dozvolom iz stava 3 ovoga člana određuju se i uslovi zaštite i kompenzatorne mjere.
Međunarodno ekološki značajni lokalitet
Član 34
   Međunarodno ekološki značajni lokalitet je lokalitet koji je značajan za očuvanje divljih vrsta biljaka, životinja i gljiva i njihovih staništa na međunarodnom nivou.
   Međunarodno ekološki značajni lokalitet utvrđuje Vlada.
   Međunarodno ekološki značajnim lokalitetom upravlja se u skladu sa ratifikovanim među-narodnim ugovorima.
   Zabranjeno je vršiti radnje, aktivnosti i obavljati djelatnosti koje mogu dovesti do uništenja ili znatne štete na međunarodno ekološki značajnom lokalitetu.
   Izuzetno, radnje, aktivnosti i djelatnosti iz stava 4 ovog člana mogu se vršiti i obavljati na osnovu dozvole Ministarstva, pod uslovom ako su radnje, aktivnosti i djelatnosti od javnog interesa.
IV. ZAŠTIĆENA PRIRODNA DOBRA
Značaj zaštićenog prirodnog dobra
Član 35
   Zaštićena prirodna dobra mogu biti od:
- međunarodnog značaja;
- nacionalnog značaja;
- lokalnog značaja.
   Razvrstavanje zaštićenih prirodnih dobara iz stava 1 ovog člana vrši se na osnovu Studije zaštite koju izrađuje Pravno lice.
   Razvrstavanje zaštićenih prirodnih dobara od međunarodnog i nacionalnog značaja vrši Ministarstvo, a od lokalnog značaja jedinica lokalne samouprave, na osnovu Studije zaštite iz stava 2 ovog člana.
Prekogranična zaštićena prirodna dobra
Član 36
   Zaštićena prirodna dobra mogu se povezivati sa zaštićenim prirodnim dobrima druge države međunarodnim sporazumom.
Zaštićena prirodna dobra
Član 37
   Zaštićena prirodna dobra su lokaliteti koji imaju izraženu biološku, geološku, ekosistemsku ili predionu raznovrsnost.
   Zaštićena prirodna dobra su:
1) zaštićeni lokaliteti - strogi i posebni rezervat prirode, nacionalni park, regionalni park i park prirode, spomenik prirode, zaštićeno stanište i predio izuzetnih odlika;
2) zaštićene vrste biljaka, životinja i gljiva - strogo zaštićena divlja vrsta i zaštićena divlja vrsta;
3) zaštićeni geološki i paleontološki objekti.
1. Zaštićeni lokaliteti
Strogi i posebni rezervat prirode
Član 38
   Strogi rezervat prirode je lokalitet kopna ili mora, odnosno kopna i mora sa izuzetnim ili reprezentativnim ekosistemima, neizmijenjenom ili neznatno izmijenjenom ukupnom prirodom, a namijenjen je isključivo praćenju stanja i očuvanju izvorne prirode i naučnom istraživanju kojim se ne mijenjaju osnovna obilježja i ne ugrožava slobodno odvijanje prirodnih pojava i procesa.
   Posebni rezervat prirode je lokalitet kopna ili mora, odnosno kopna i mora sa neizmijenjenom ili neznatno izmijenjenom prirodom, od naročitog značaja zbog jedinstvenosti, rijetkosti ili reprezentativnosti, a koje obuhvata stanište ugrožene divlje vrste biljaka, životinja i gljiva, bez naselja ili sa rijetkim naseljima u kojima čovjek živi usklađeno sa prirodom, koje se štiti radi očuvanja prirodnih uslova.
   Posebni rezervat prirode može biti: floristički, mikološki, šumske i druge vegetacije, zoološki (ornitološki, ihtiološki i dr.), geološki, paleontološki, hidrogeološki, hidrološki, rezervat u moru i dr.
   U strogom i posebnom rezervatu prirode zabranjeno je vršiti radnje i aktivnosti i obavljati djelatnosti koje mogu narušiti svojstva zbog kojih je proglašen zaštićenim prirodnim dobrom (branje i uništavanje biljaka, uznemiravanje, hvatanje i ubijanje životinja, uvođenje novih bioloških vrsta, melioracijski radovi, razni oblici privrednog i drugog korišćenja i sl).
   Posjećivanje strogog i posebnog rezervata prirode u cilju obrazovanja može se vršiti na osnovu dozvole koju izdaje pravno ili fizičko lice koje upravlja zaštićenim prirodnim dobrima (u daljem tekstu: upravljač).
Nacionalni park
Član 39
   Nacionalni parkovi su prirodni lokaliteti kopna ili mora, odnosno kopna i mora određeni da štite ekološku cjelovitost jednog ili više ekosistema za sadašnje i buduće generacije, pri čemu se onemogućava neadekvatno korišćenje prirodnih dobara ili druge štetne radnje i aktivnosti i obezbjeđuju osnove za duhovne, naučne, obrazovne, rekreativne potrebe i potrebe posjetioca koje treba da budu saglasne sa očuvanjem životne sredine i kulture.
   U nacionalnom parku zabranjeno je vršiti radnje i aktivnosti i obavljati djelatnosti kojima se ugrožava izvornost prirode.
Regionalni park i park prirode
Član 40
   Regionalni park i park prirode je prostrani prirodni ili dijelom kultivisani lokalitet kopna ili mora, odnosno kopna i mora sa ekološkim obilježjima međunarodne i nacionalne važnosti i predionim vrijednostima.
   U regionalnom parku i parku prirode zabranjeno je vršiti radnje i aktivnosti i obavljati djelatnosti kojima se ugrožavaju obilježja, vrijednosti i uloga parka.
   Način vršenja radnji i obavljanja aktivnosti i korišćenje prirodnih dobara u regionalnom parku i parku prirode utvrđuje se aktom o proglašenju, u skladu sa ovim zakona.
Spomenik prirode
Član 41
   Spomenik prirode je lokalitet kopna ili mora, odnosno kopna i mora u kojem se nalazi jedan ili više prirodnih ili prirodno - kulturnih oblika, koji imaju ekološku, naučnu, estetsku, kulturnu ili obrazovnu vrijednost.
   Spomenik prirode može biti: geološki (paleontološki, mineraloški, hidrogeološki, strukturno-geološki, naftno-geološki, sedimento-loški i dr.), geomorfološki (pećina, jama, stijena i dr.), hidrološki (vodotok, jezero i dr.), botanički (rijetki ili lokacijom značajni primjerak biljnog svijeta i dr.), prostorno mali botanički i zoološki lokalitet i dr.
   Na spomeniku prirode i u njihovoj neposrednoj okolini, koja čini sastavni dio zaštićenog prirodnog dobra, zabranjeno je vršiti radnje i aktivnosti i obavljati djelatnosti koje ugrožavaju obilježja, vrijednosti i ulogu spomenika prirode.
Zaštićeno stanište
Član 42
   Zaštićeno stanište je lokalitet kopna ili mora, odnosno kopna i mora koje je od značaja za očuvanje populacije pojedinih rijetkih i ugroženih vrsta na koji se primjenjuju mjere aktivne zaštite.
   Na zaštićenom staništu zabranjeno je vršiti radnje i aktivnosti i obavljati djelatnosti kojima se ugrožavaju njegove vrijednosti.
Predio izuzetnih odlika
Član 43
   Predio izuzetnih odlika je lokalitet kopna ili mora, odnosno kopna i mora, gdje je međusobno dejstvo ljudi i prirode tokom vremena oblikovalo prepoznatljive osobine lokaliteta sa značajnim estetskim, ekološkim i kulturnim vrijednostima, praćeno visokom biološkom raznovrsnošću.
   U predjelu izuzetnih odlika zabranjeno je vršiti radnje i aktivnosti i obavljati djelatnosti koje narušavaju obilježja zbog kojih je proglašen.
2. Zaštićene vrste
Strogo zaštićene i zaštićene vrste biljaka, životinja i gljiva
Član 44
   Divlje vrste biljaka, životinja i gljiva koje su ugrožene ili mogu postati ugrožene, kao i vrste koje su rijetke, endemične, štite se kao strogo zaštićene divlje vrste i zaštićene divlje vrste.
   Strogo zaštićenom divljom vrstom biljaka, životinja i gljiva može se utvrditi:
- divlja vrsta kojoj prijeti izumiranje na području Crne Gore i pripada kategoriji krajnje ugrožene i ugrožene vrste;
- vrsta iščezla u Crnoj Gori koja je vraćena programom reintrodukcije;
- usko rasprostranjeni endem;
- divlja vrsta značajna i zaštićena na osnovu zaključenog međunarodnog ugovora, koja predstavlja prioritetnu vrstu za zaštitu na međunarodnom nivou.
   Zaštićenom divljom vrstom biljaka, životinja i gljiva može se utvrditi:
- divlja vrsta koja je osjetljiva, odnosno ranjiva, rijetka ili endemična, a ne prijeti joj izumira-nje na području Crne Gore;
- divlja vrsta koja nije ugrožena, ali je radi njenog izgleda moguće zamijeniti sa ugroženom divljom vrstom;
- indikatorska vrsta;
- međunarodno ili nacionalno značajna i zaštićena divlja vrsta za koje je potrebno obez-bijediti odgovarajući nivo zaštite.
   Kao zaštićena divlja vrsta biljaka, životinja i gljiva može se utvrditi i ugrožena autohtona odomaćena biljna sorta i životinjska pasmina određene vrste, koja se razvila kao posljedica tradicionalnog uzgoja i čini dio prirodne i etno-kulturne baštine.
   Mjere zaštite za strogo zaštićene i zaštićene divlje vrste biljaka, životinja i gljiva i mjere zaštite njihovih staništa propisuje Ministarstvo.
Lista strogo zaštićenih i zaštićenih divljih vrsta biljaka, životinja i gljiva
Član 45
   Listu strogo zaštićenih i zaštićenih divljih vrsta biljaka, životinja i gljiva iz člana 44 ovog zakona utvrđuje Ministarstvo, uz predhodno mišljenje ministarstva nadležnog za poslove poljo-privrede, šumarstva i vodoprivrede.
   Lista iz stava 1 ovog člana objavljuje se u "Službenom listu Crne Gore".
Vrste od interesa za Crnu Goru
Član 46
   Divlje vrste biljaka, životinja i gljiva od interesa za Crnu Goru određuju se na osnovu nacionalnih i međunarodnih crvenih lista ili crvenih knjiga, stručnih nalaza i naučnih saznanja.
   Vrste od interesa za Crnu Goru su:
- ugrožene, osim onih vrsta kojima je prirodni raspon marginalan na toj teritoriji;
- osjetljive, odnosno vrste za koje postoji mogućnost da će se u skoroj budućnosti pomjeriti u kategoriju ugroženih vrsta, ukoliko uzročni faktori nastave da djeluju;
- rijetke, odnosno sa malim populacijama koje trenutno nijesu ugrožene ili osjetljive, ali rizik za to postoji, a nalaze se u ograničenim geografskim područjima ili su u malom broju rasute na širem području;
- endemske koje zahtijevaju posebnu pažnju zbog specifične prirode njihovih staništa ili mogućeg uticaja njihovog iskorištavanja na njihovo stanište ili mogućeg uticaja njihovog iskorišćavanja na njihov status očuvanosti.
   Crvenu knjigu, odnosno listu koja sadrži ugrožene divlje vrste biljaka, životinja i gljiva, lokalitet na kome se nalaze, brojnost populacije vrsta i stepen ugroženosti utvrđuje Ministarstvo, na predlog Pravnog lica.
   Crvena knjiga, odnosno lista iz stava 1 ovog člana objavljuje se u "Službenom listu Crne Gore".
3. Zaštićeni geološki i paleontološki objekti
Član 47
   Zaštićeni geološki i paleontološki objekti (fosili, minerali, kristali i pećinski nakit i dr.) su djelovi geonasleđa koji zbog svoje rijetkosti imaju izuzetan naučni značaj i mogu biti:
- primjerci sintipova i genotipova fosila, kao i tipske vrste fosila koji zbog svoje rijetkosti i izuzetnog naučnog značaja predstavljaju prirodnu vrijednost;
- pojedinačni minerali ili kristali, pećinski nakit koji zbog svoje rijetkosti i izuzetnog naučnog značaja predstavljaju prirodnu vrijednost;
- zbirke sintipova i genotipova fosila, tipskih vrsta fosila pojedinačnih minerala i kristala koji zbog svoje rijetkosti i izuzetnog naučnog značaja predstavljaju prirodnu vrijednost.
   Zaštićene geološke i paleontološke objekte utvrđuje i proglašava zaštićenim prirodnim dobrima Ministarstvo na predlog stručnih i naučnih institucija koje se bave geološkim i pale-ontološkim istraživanjima.
   Zabranjeno je sakupljanje i uništavanje zaštićenih fosila, minerala, kristala i pećinskog nakita i oštećivanje njihovih nalazišta.
   Fosili, minerali, kristali i pećinski nakit u svojini su Crne Gore.
V. KATEGORIZACIJA I REŽIMI ZAŠTITE U ZAŠTIĆENIM PRIRODNIM DOBRIMA
Vrednovanje zaštićenih prirodnih dobara
Član 48
   Kategorizacija zaštićenih prirodnih dobara vrši se na osnovu sljedećih kriterijuma:
- suštinskih svojstava zaštićenog prirodnog dobra: autentičnosti i autohtonosti, odnosno stepenu izvornosti; reprezentativnosti, odnosno stepenu reliktnosti, endemnosti, jedinstvenosti u svojoj vrsti, rijetkosti; raznolikosti, odnosno bogatstvu prirodnih pojava, fenomena i procesa; integralnosti, odnosno funkcionalnog jedinstva; pejzažne atraktivnosti; starosti; očuvanosti područja;
- funkcije i značaja zaštićenog prirodnog dobra: ekološke; kulturno-istorijske; vaspitno - obrazovne; naučnoistraživačke; razvojne i dr;
- ugroženosti zaštićenog prirodnog dobra.
   Zaštićeno prirodno dobro ima veću vrijednost ukoliko je jedinstveno, rijetko u svojoj vrsti ili pojavi, odnosno ima manju geografsku rasprostranjenost, ukoliko je tipičan predstavnik svoje vrste po pojavi ili obliku u određenom prostoru i vremenu, odnosno očuvano u izvornom obliku.
Kategorizacija zaštićenih prirodnih dobara
Član 49
   Zaštićena prirodna dobra se razvrstavaju u sljedeće kategorije:
- I kategorija - zaštićeno prirodno dobro od izuzetnog značaja;
- II kategorija - zaštićeno prirodno dobro od velikog značaja;
- III kategorija - značajno zaštićeno prirodno dobro.
I kategorija
Član 50
   U I kategoriju razvrstavaju se zaštićena prirodna dobra koja imaju jednu ili više osobina od izuzetnog značaja za Crnu Goru, i to:
- autentičnost sa stanovišta fundamentalnih prirodnih nauka;
- reprezentativnost u smislu reliktnosti, endemnosti, jedinstvenosti, u svojoj vrsti;
- raznolikost prirodnih pojava i fenomena, bogatstva vrsta i ekoloških procesa;
- integralnost staništa, ekosistema, predjela, bioma i ekoloških procesa;
- pejzažne vrijednosti u smislu atraktivnosti sa specifičnim rasporedom ekosistema, zajednica i vrsta, estetske, kulturno-obrazovne i istorijske vrijednosti;
- ugroženost brojnog stanja jedinki, vrsta ili zajednica ispod minimuma regeneracije, rapidno smanjenje areala i poremećaj ekosistema.
II kategorija
Član 51
   U II kategoriju razvrstavaju se zaštićena prirodna dobra koja imaju jednu ili više osobina od velikog značaja za Crnu Goru, i to:
- autentičnost sa stanovišta fundamentalnih prirodnih nauka i primijenjenih biotehničkih disciplina;
- ugroženost, smanjenje areala ili smanjenje brojnog stanja jedinki ili zajednica, poremećaj ekosistema i dr;
- prirodni fenomen, životnu zajednicu ili stanište vrsta reprezentativnih obilježja na nivou regionalno-geografskih cjelina;
- atraktivna pejzažna obilježja i kulturno-istorijske vrijednosti;
- područje od velikog značaja za očuvanje kvaliteta životne sredine i za očuvanje i regulaciju klime.
III kategorija
Član 52
   U III kategoriju razvrstana su značajno zaštićena prirodna dobra koja nijesu razvrstana u I i II kategoriju.
Revizija utvrđenih kategorija
Član 53
   Utvrđene kategorije zaštićenih područja, zavisno od stanja i naučnih saznanja, podliježu promjeni.
Zone zaštite
Član 54
   Na zaštićenom prirodnom dobru mogu se odrediti zone u kojima se sprovode sljedeći režimi zaštite:
- režim zaštite I stepena - stroga zaštita;
- režim zaštite II stepena - aktivna zaštita;
- režim zaštite III stepena - održivo korišćenje;
- zaštitni pojas.
VI. POSTUPAK PROGLAŠAVANJA ZAŠTIĆENIH PRIRODNIH DOBARA
Proglašavanje zaštićenih prirodnih dobara
Član 55
   Nacionalni park proglašava Skupština Crne Gore (u daljem tekstu: Skupština) posebnim zakonom.
   Stroge i posebne rezervate prirode i strogo zaštićene i zaštićene vrste i staništa proglašava Vlada Crne Gore (u daljem tekstu: Vlada).
   Regionalni park i park prirode, spomenik prirode i predio izuzetnih odlika koji se nalaze na području jedinice lokalne samouprave proglašava odlukom skupština jedinice lokalne samouprave, po prethodno dobijenoj saglasnosti Ministarstva i mišljenja ministarstva nadležnog za poslove poljoprivrede, šumarstva i vodoprivrede.
   Odluku o proglašenju zaštićenog prirodnog dobra iz stava 3 ovoga člana koje se nalazi na teritoriji dvije ili više jedinice lokalne samouprave donose skupštine jedinice lokalne samouprave na čijim teritorijama se nalazi to dobro.
Studija zaštite
Član 56
   Postupak za proglašenje zaštićenog prirodnog dobra pokreće se zahtjevom za izradu stručne podloge - Studije zaštite.
   Zahtjev iz stava 1 ovog člana podnosi Ministarstvo, odnosno nadležni organ jedinice lokalne samouprave, Pravnom licu.
   Studiju zaštite izrađuje Pravno lice.
   Sredstva za izradu studije zaštite obezbjeđuju se u budžetu Crne Gore, odnosno budžetu jedinice lokalne samouprave.
   Studijom zaštite utvrđuju se naročito: opis prirodnih, stvorenih i predionih odlika prirodnog dobra; karakteristike, odnosno vrijednosti lokaliteta; postojeće stanje resursa sa procjenom njihove valorizacije; ocjenu stanja područja; mišljenje u pogledu stavljanja prirodnog dobra pod zaštitu; predlog razvrstavanja prirodnog dobra prema značaju; predlog kategorije i režima zaštite (zona zaštite); kartografski prikaz sa ucrtanim granicama, odnosno sa oznakom lokacije na osnovu podataka iz katastra nepokretnosti; koncept zaštite, unaprjeđenja, održivog razvoja, način upravljanja tim područjem; posljedice koje će donošenjem akta o proglašenju proisteći, posebno s obzirom na vlasnička prava i zatečene privredne djelatnosti, kao i moguće izvore potrebnih sredstava za sprovođenje akta o proglašenju zaštićenog prirodnog dobra i drugi elementi od značaja za stavljanje pod zaštitu prirodnog dobra.
Sadržaj akta o zaštiti
Član 57
   Za prirodno dobro za koje se na osnovu Studije zaštite utvrdi da ima svojstva zaštićenog prirodnog dobra donosi se akt o proglašenju zaštićenog prirodnog dobra.
   Akt o proglašenju zaštićenog prirodnog dobra donosi se na osnovu Studije zaštite iz člana 56 ovog zakona i sadrži:
- naziv, vrstu i kategoriju zaštićenog prirodnog dobra;
- prostorne granice zaštićenog prirodnog dobra sa režimom zaštite;
- opis osnovnih vrijednosti;
- način zaštite i razvoja zaštićenog prirodnog dobra;
- radnje, aktivnosti i djelatnosti koje se mogu vršiti u zonama režima zaštite;
- mjere zaštite;
- kartografski prikaz s ucrtanim granicama;
- upravljača kojem se povjerava upravljanje;
- druge elemente od značaja za zaštićeno prirodno dobro.
   Radi sprječavanja ugrožavanja zaštićenog prirodnog dobra, aktom o proglašenju može se odrediti zaštitni pojas koji je izvan zaštićenog prirodnog dobra sa mjerama njegove zaštite.
Objavljivanje akta o proglašenju
Član 58
   Akt o proglašenju zaštićenog prirodnog dobra iz člana 55 st. 1 i 2 ovog zakona objavljuje se u "Službenom listu Crne Gore", a akt o proglašenju zaštićenog prirodnog dobra iz člana 55 stav 3 ovog zakona objavljuje se u "Službenom listu Crne Gore - opštinski propisi".
   Kartografski prikaz sa ucrtanim granicama i oznakom lokacije zaštićenog prirodnog dobra donosilac akta iz člana 55 ovog zakona dostavlja organu uprave radi upisa u registar zaštićenih prirodnih dobara, Pravnom licu i organu uprave nadležnom za poslove katastra, u roku od 10 dana od dana donošenja akta o proglašenju.
Akt o prestanku zaštite
Član 59
   Ukoliko zaštićeno prirodno dobro izgubi odlike zbog kojih je proglašeno zaštićenim prirodnim dobrom, Pravno lice predlaže donošenje akta o prestanku zaštite, po postupku propisanom za donošenje akta o proglašenju zaštite.
   Akt o prestanku zaštite iz stava 1 ovog člana objavljuje se u "Službenom listu Crne Gore", odnosno "Službenom listu Crne Gore - opštinski propisi".
   Organ uprave, u roku od mjesec dana od dana donošenja akta o prestanku zaštite, briše zaštićeno prirodno dobro iz registra zaštićenih prirodnih dobara.
Preventivna zaštita
Član 60
   Za lokalitet za koji Pravno lice, na osnovu stručnih nalaza i analiza, procijeni da ima svojstva zaštićenog prirodnog dobra ili je pokrenut postupak za stavljanje pod zaštitu tog lokaliteta donosi se akt o preventivnoj zaštiti.
   Akt o preventivnoj zaštiti iz stava 1 ovog člana donosi Pravno lice.
   Aktom o preventivnoj zaštiti utvrđuje se prirodno dobro, mjere, uslovi zaštite i rok na koji se određuje preventivna zaštita koji ne može biti duži od tri godine od dana donošenja akta iz stava 2 ovog člana.
   Prirodno dobro za koje je donijet akt o preventivnoj zaštiti ili je pokrenut postupak za stavljanje pod zaštitu smatra se zaštićeno u smislu ovog zakona.
   Evidenciju o prirodnim dobrima pod preventivnom zaštitom vodi Pravno lice.
Registar zaštićenih prirodnih dobara
Član 61
   Zaštićena prirodna dobra i prirodna dobra za koja je donijet akt o preventivnoj zaštiti upi-suju se u Registar zaštićenih prirodnih dobara.
   Registar zaštićenih prirodnih dobara iz stava 1 ovog člana vodi organ uprave.
   Upis i brisanje zaštićenih prirodnih dobara iz Registra vrši se na osnovu akta o proglašenju zaštićenog prirodnog dobra, akta o preventivnoj zaštiti zaštićenog prirodnog dobra i akta o prestanku zaštite zaštićenog prirodnog dobra.
   Podaci iz Registra zaštićenih prirodnih dobara su javni, osim ako se odredi da su podaci o položaju zaštićenog prirodnog dobra tajni, radi njegove zaštite.
   Podatke iz stava 4 ovog člana koji se smatraju tajnim određuje organ nadležan za donošenje akta o proglašenje zaštićenog prirodnog dobra, u skladu sa zakonom.
   Bliži sadržaj i način vođenja Registra zaštićenih prirodnih dobara propisuje Ministarstvo.
VII. UPRAVLJANJE I KORIŠĆENJE ZAŠTIĆENOG PRIRODNOG DOBRA
Upravljač zaštićenim prirodnim dobrom
Član 62
   Zaštićenim prirodnim dobrima upravlja upravljač koji ispunjava uslove u pogledu stručne, kadrovske i organizacione osposobljenosti za obavljanje poslova zaštite, unaprjeđenja, promo-visanja i održivog razvoja zaštićenog prirodnog dobra.
   Ispunjenost uslova iz stava 1 ovog člana utvrđuje Ministarstvo, odnosno nadležni organ lokalne uprave.
   Upravljač zaštićenog prirodnog dobra određuje se aktom o proglašenju.
   Zaštićenim prirodnim dobrima iz člana 55 ovog zakona, koja se nalaze na prostoru nacionalnog parka, graniči se sa njim ili se nalaze neposredno uz njihovu granicu, upravlja upravljač nacionalnim parkom.
   Zaštićenim prirodnim dobrima koja se nalaze na šumskim lokalitetima ili su dio tih lokaliteta upravlja organ uprave nadležan za šume.
   Bliže uslove iz stava 1 ovog člana propisuje Ministarstvo.
Obaveze upravljača
Član 63
   Upravljač zaštićenog prirodnog dobra dužan je da:
- donese godišnji program upravljanja i akt o unutrašnjem redu i obezbijedi službu zaštite;
- obezbijedi sprovođenje mjera zaštite prirode u skladu sa režimom zaštite;
- čuva, unaprjeđuje i promoviše zaštićeno prirodno dobro;
- obilježi zaštićeno prirodno dobro;
- osigura nesmetano odvijanje prirodnih procesa i održivog korišćenja zaštićenog prirodnog dobra;
- prati stanje u zaštićenom prirodnom dobru i dostavlja podatke organu uprave i Pravnom licu;
- obavlja i druge poslove utvrđene zakonom i aktom o osnivanju.
Sredstva za rad upravljača
Član 64
   Sredstva za rad upravljača obezbjeđuju se:
- iz budžeta Crne Gore, odnosno budžeta jedinice lokalne samouprave u skladu sa godišnjim programima, planovima i projektima u oblasti zaštite prirode;
- naknada za korišćenje zaštićenog prirodnog dobra;
- donacija;
- drugih izvora u skladu sa zakonom.
Plan upravljanja
Član 65
   Plan upravljanja donosi se za period od pet godina.
   Plan upravljanja iz stava 1 ovog člana ostvaruje se kroz donošenje godišnjih programa upravljanja.
   Plan upravljanja nacionalnim parkom donosi Vlada.
   Plan upravljanja za strogi i posebni rezervat prirode i strogo zaštićene i zaštićene vrste i staništa donosi Ministarstvo.
   Plan upravljanja za regionalni park i park prirode, spomenik prirode i predio izuzetnih odlika donosi nadležni organ jedinice lokalne samouprave, uz saglasnost Ministarstva.
   Godišnji program upravljanja iz stava 2 ovog člana donosi upravljač, uz saglasnost Ministarstva, odnosno nadležnog organa lokalne uprave.
   Godišnji program iz stava 6 ovog člana dostavlja se Ministarstvu, odnosno nadležnom organu lokalne uprave do 30. novembra tekuće godine za narednu godinu.
   Izvještaj o realizaciji godišnjeg programa upravljanja upravljač dostavlja Ministarstvu, odnosno nadležnom organu lokalne uprave do 1. marta tekuće godine za prethodnu godinu.
Sadržaj plana upravljanja
Član 66
   Plan upravljanja iz člana 65 ovog zakona naročito sadrži:
- mjere zaštite, očuvanja, unaprjeđivanja i korišćenja zaštićenog prirodnog dobra;
- razvojne smjernice, smjernice i prioritete za zaštitu i očuvanje zaštićenog prirodnog dobra uz uvažavanje potreba lokalnog stanovništva;
- način sprovođenja zaštite, korišćenja i upravljanja zaštićenim prirodnim dobrom;
- dugoročne ciljeve zaštite i održivog razvoja;
- analizu i ocjenu uslova za ostvarivanje ciljeva zaštite;
- prikaz prirodnih resursa i korisnika zaštićenog prirodnog dobra;
- prioritetne aktivnosti na očuvanju, održavanju i monitoringu prirodnih i drugih vrijednosti i segmenata životne sredine;
- ocjenu stanja zaštićenog prirodnog dobra;
- smjernice za naučno-istraživački rad;
- planirane aktivnosti na održivom korišćenju prirodnih resursa, razvoju i uređenju prostora;
- prostornu identifikaciju planskih namjena i režima korišćenja zemljišta;
- aktivnosti na promociji i valorizaciji zaštićenog prirodnog dobra;
- oblike saradnje i partnerstva sa lokalnim stanovništvom, vlasnicima i korisnicima nepo-kretnosti;
- dinamiku i subjekte realizacije plana upravljanja i način ocjene sprovođenja;
- finansijska sredstva za realizaciju plana upravljanja;
- druge elemente od značaja za upravljanje zaštićenim prirodnim dobrom.
   Pravna i fizička lica dužna su da vrše radnje, aktivnosti i djelatnosti u zaštićenom prirodnom dobru u skladu sa planom upravljanja.
   Prije isteka perioda na koji se plan upravljanja donosi mogu se vršiti njegove izmjene i dopune na način i u postupku propisanom za njegovo donošenje.
   Izvještaj o realizaciji plana upravljanja iz člana 65 ovog zakona Ministarstvo dostavlja Vladi, na osnovu godišnjeg programa upravljanja, do 1. marta tekuće godine za prethodnu godinu.
Uslovi korišćenja prirodnih dobara
Član 67
   Zaštićena prirodna dobara mogu se koristiti u skladu sa prostornim planom posebne namjene i planom upravljanja zaštićenog prirodnog dobra, vodeći računa o očuvanju biološke i predione raznovrsnosti.
   Zabranjeno je korišćenje zaštićenih prirodnih dobara na način koji prouzrokuje:
- oštećenje zemljišta i gubitak njegove prirodne plodnosti;
- oštećenje površinskih ili podzemnih geoloških, hidrogeoloških i geomorfoloških vrijedno-sti;
- osiromašenje prirodnog fonda divljih vrsta biljaka, životinja i gljiva;
- smanjenje biološke i predione raznovrsnosti;
- zagađenje ili ugrožavanje podzemnih i površinskih voda.
Naknada za korišćenje zaštićenog prirodnog dobra
Član 68
   Za korišćenje zaštićenog prirodnog dobra pravno ili fizičko lice (u daljem tekstu: korisnici) plaćaju naknadu upravljaču zaštićenog prirodnog dobra, i to za:
- ulazak u zaštićeno prirodno dobro;
- pružanje usluga posjetiocima (korišćenje vodiča, razgledanje prirodnjačke zbirke, parki-ranje, kampovanje);
- korišćenje imena i znaka zaštićenog prirodnog dobra;
- posmatranje ptica;
- snimanje igranih i komercijalnih filmova, spotova i reklama;
- splavarenje i iznajmljivanje čamaca i brodova;
- sakupljanje, branje i otkup šumskih plodova;
- sportski ribolov;
- ugostiteljske, prodajne, smještajne i infrastrukturne objekte (restorane, bungalove, privre-mene objekte, reklame, trafostanice, korišćenje zemljišta za održavanje sportskih i drugih manifestacija);
- druge radnje, aktivnosti i djelatnosti u skladu sa zakonom.
   Visinu, način obračuna i plaćanja naknade iz stava 1 ovog člana određuje upravljač zaštićenog prirodnog dobra.
   Na akt upravljača iz st.1 i 2 ovog člana saglasnost daje Ministarstvo, odnosno nadležni organ lokalne uprave.
   Upravljač je dužan da sredstva iz st. 1 i 2 ovog člana koristi za zaštitu, razvoj i unaprje-đivanje zaštićenog prirodnog dobra.
Pravo preče kupovine
Član 69
   Pravno ili fizičko lice kao vlasnik nepokretnosti u granicama zaštićenog prirodnog dobra (u daljem tekstu: vlasnik nepokretnosti), koji namjerava da proda nepokretnost, dužan je da nepokretnost predhodno ponudi Vladi, odnosno jedinici lokalne samouprave.
   Ako Vlada, odnosno nadležni organ jedinice lokalne samouprave ne prihvati ponudu iz stava 1 ovog člana u roku od 60 dana od dana kada je ponuda dostavljena, vlasnik ne može prodati nepokretnost drugom licu pod povoljnijim uslovima od uslova pod kojima ih je ponudio Vladi, odnosno jedinici lokalne samouprave.
   Ugovor zaključen suprotno st. 2 i 3 ovog člana ništavan je.
Sticanje svojine na zaštićenom prirodnom dobru
Član 70
   Strana pravna ili fizička lica ne mogu steći pravo svojine na zaštićenim prirodnim dobrima.
Oduzimanje (eksproprijacija) i ograničenje prava svojine
Član 71
   Svojinska prava na nepokretnostima u zaštićenom prirodnom dobru mogu se ograničiti - eksproprisati kada to zahtijeva javni interes.
   Postupak eksproprijacije na nepokretnostima sprovodi se u skladu sa zakonom.
Obaveze vlasnika nepokretnosti
Član 72
   Vlasnici nepokretnosti u zaštićenom prirodnom dobru dužni su da dozvole upravljaču, organu uprave, Pravnom licu i licu koje ima dozvolu za vršenje istraživanja, obavljanje poslova utvrđenih zakonom.
   Ukoliko vlasnik nepokretnosti iz stava 1 ovog člana, pri vršenju radnji i aktivnosti, pričini štetu na zaštićenom prirodnom dobru dužan je da naknadi štetu.
   Visinu naknade štete iz stava 2 ovog člana utvrđuje Komisija za procjenu štete iz člana 75 ovog zakona.
   Sredstva iz stava 3 ovog člana prihod su upravljača.
Naknada za zabrane i ograničenja
Član 73
   Vlasniku nepokretnosti iz člana 72 ovog zakona, kome se ograničava pravo korišćenja i raspolaganja nepokretnostima, ima pravo na naknadu štete srazmjerno umanjenju prihoda.
   Visinu naknade iz stava 1 ovog člana utvrđuju ugovorom upravljač i vlasnik nepokretnosti.
   Ako se u roku od 30 dana od dana podnošenja pisanog zahtjeva subjekti iz stava 2 ovog člana ne sporazumiju, visinu naknade određuje nadležni sud.
Sprječavanje nastanka štete
Član 74
   Vlasnik nepokretnosti je dužan da preduzme mjere i radnje za sprječavanje nastanka štete koju strogo zaštićene i zaštićene životinjske vrste mogu pričiniti.
   Radnje iz stava 1 ovog člana su: ograđivanje, čuvanje dobara i rastjerivanje strogo zaštićenih i zaštićenih životinjskih vrsta.
Pravo na naknadu štete
Član 75
   Pravo na naknadu štete ima vlasnik nepokretnosti pod uslovom da je preduzeo mjere i radnje iz člana 74 ovog zakona radi sprječavanja štete od strogo zaštićenih i zaštićenih divljih vrsta životinja.
   Vlasnik nepokretnosti iz stava 1 ovog člana je dužan da upravljaču prijavi nastanak štete najkasnije u roku od osam dana od dana nastanka štete.
   Procjenu štete utvrđuje komisija koju obrazuje upravljač (u daljem tekstu: Komisija za procjenu štete).
   Visinu naknade štete na osnovu procjene Komisije za procjenu štete utvrđuje upravljač rješenjem.
Dozvole za istraživanja
Član 76
   Naučno obrazovna istraživanja na zaštićenim prirodnim dobrima mogu vršiti pravna ili fizička lica na osnovu dozvole organa uprave.
   Dozvola iz stava 1 ovog člana izdaje se uz predhodno pribavljeno mišljenje ministarstva nadležnog za poslove poljoprivrede, šumarstva i vodoprivrede, Pravnog lica, odnosno Instituta za biologiju mora (u daljem tekstu Institut) ukoliko se istraživanje vrši u zaštićenom prirodnom dobru na moru.
   Pravno ili fizičko lice koje je obavilo istraživanja iz stava 1 ovog člana dužno je da organu uprave i Pravnom licu dostavi podatke o rezultatima istraživanja, u roku od tri mjeseca od dana završetka istraživanja.
   Pokretna zaštićena prirodna dobara i njihovi djelovi radi naučnih istraživanja mogu se iznositi iz Crne Gore na osnovu dozvole organa uprave.
Praćenje stanja očuvanosti prirode - monitoring
Član 77
   Stanje očuvanosti prirode prati se na osnovu godišnjeg programa monitoringa (u daljem tekstu: program monitoringa) koji donosi Vlada.
   Program monitoringa donosi se do kraja tekuće godine za narednu godinu.
   Program monitoringa naročito obuhvata:
- praćenje i ocjenu stanja divljih vrsta biljaka, životinja i gljiva, njihovih staništa, stanišnih tipova, ekološki značajnih područja, ekosistema, ekološke mreže, kao i tipova predjela;
- praćenje promjena geoloških vrijednosti (pojave klizišta, urušavanja, novih izvora i sl.), što obuhvata i izradu posebnih geoloških karata kao podloga za dalja istraživanja i praćenja;
- praćenje stanja zaštićenih prirodnih dobara;
- druge elemente od značaja za praćenje stanja očuvanosti prirode.
   Sredstva za sprovođenje programa monitoringa obezbjeđuju se iz budžeta Crne Gore i budžeta jedinica lokalne samouprave.
   Monitoring mogu vršiti pravna lica koja ispunjavaju uslove u pogledu kadra i opreme.
   Izvještaj o realizaciji programa monitoringa iz stava 1 ovog člana dostavlja se organu uprave do 31. marta tekuće godine za prethodnu godinu.
   Na osnovu dostavljenih podataka iz stava 5 ovog člana, organ uprave sačinjava informaciju o stanju prirode i dostavlja je Ministarstvu.
   Informaciju iz stava 6 ovog člana Ministarstvo dostavlja Vladi i relevantnim međunarodnim institucijama.
   Bliži sadržaj programa monitoringa iz stava 3 ovog člana i uslove iz stava 5 ovog člana propisuje Ministarstvo.
VIII. POSEBNE MJERE ZAŠTITE I OČUVANJA PRIRODE
Sprovođenje zaštite u zaštićenim prirodnim dobrima
Član 78
   Zaštita i unaprjeđenje zaštićenih prirodnih dobara sprovodi se na osnovu akta o proglašenju i plana upravljanja.
   U zaštićenim prirodnim dobrima zabranjeno je izvođenje vojnih vježbi i drugih vojnih aktiv-nosti u mirnodopskim uslovima kojima se mogu ugroziti odlike zbog kojih je zaštićeno prirodno dobro proglašeno.
Planiranje
Član 79
   Namjena prostora, način korišćenja, uređenja i zaštite prostora zaštićenih prirodnih dobara uređuje se prostorno planskom dokumentacijom, u skladu sa zakonom kojim se uređuje planiranje i uređenje prostora, zaštita životne sredine i zaštite prirode, na osnovu akta o proglašenju, plana upravljanja i Studije zaštite.
Zaštita i očuvanje zaštićenih divljih vrsta biljaka, životinja i gljiva
Član 80
   Strogo zaštićene i zaštićene divlje vrste biljaka, životinja i gljiva čine:
- primjerci samoniklih biljaka, gljiva i slobodnoživećih životinja i njihovi uzgojeni primjerci;
- njihovi razvojni oblici (jaja, sjemenke, plodovi, micelije i dr.);
- njihovi djelovi i derivati;
- od njih dobijeni lako prepoznatljivi proizvodi.
   Zabranjeno je istrebljivanje autohtone divlje vrste biljaka, životinja i gljiva.
   Zabranjeno je branje, skupljanje, korišćenje, uništavanje zaštićenih divljih vrsta biljaka, uznemiravanje, hvatanje, ozljeđivanje zaštićenih divljih životinja, smanjivanje brojnosti populacije zaštićenih divljih vrsta biljaka, životinja i gljiva (uklanjanje, ubijanje i sl.), uništavanje ili oštećivanje njihovih staništa ili mijenjanje njihovih životnih uslova.
   Izuzetno od stava 3 ovog člana, na području zaštićenog prirodnog dobra mogu se brati, skupljati i koristiti zaštićene divlje vrste životinja, biljaka i gljiva samo u mjeri u kojoj vrsta ne bi postala ugrožena, uz dozvolu organa uprave i predhodno pribavljeno mišljenje Pravnog lica.
Zaštita i očuvanje nezaštićenih divljih vrsta biljaka, životinja i gljiva
Član 81
   Zabranjeno je branje, skupljanje i korišćenje nezaštićenih biljaka i gljiva, odnosno hvatanje i ubijanje nezaštićenih životinjskih vrsta u mjeri u kojoj se može ugroziti brojnost populacije.
   Radnje iz stava 1 ovog člana mogu se obavljati samo na osnovu dozvole organa uprave, uz predhodno mišljenje Pravnog lica, ukoliko nije zakonom drukčije određeno.
   Uvoz i izvoz nezaštićenih biljnih, životinjskih vrsta i gljiva može se vršiti samo uz dozvolu organa uprave, uz predhodno mišljenje Pravnog lica.
   Bliži način i uslove sakupljanja, korišćenja i prometa, kao i listu nezaštićenih divljih vrsta životinja, biljaka i gljiva koje se koriste u komercijalne svrhe utvrđuje Ministarstvo, u saradnji sa ministarstvom nadležnim za poslove poljoprivrede, šumarstva i vodoprivrede.
Zabrane
Član 82
   Zabranjeno je branje, sakupljanje, uništavanje, sječa, iskopavanje, držanje i promet strogo zaštićenih divljih vrsta biljaka i gljiva.
   Zabranjeno je strogo zaštićene divlje vrste životinja:
- hvatati, držati, odnosno ubijati;
- uznemiravati, naročito u vrijeme razmnožavanja, podizanja mladih, migracije i hibernacije;
- uzgajati i stavljati u promet, pribavljati na drugi način i preparirati;
- oštećivati ili uništavati njihove razvojne oblike, gnijezda ili legla, kao i područja njihovog razmnožavanja ili odmaranja;
- uništavati ili uzimati jaja iz prirode.
   Izuzetno od stava 2 ovog člana, pojedine strogo zaštićene i zaštićene divlje vrste životinja mogu se izvoziti i uvoziti u naučne svrhe i radi izlaganja, uz dozvolu organa uprave.
   Samonikle biljke i gljive, divlje životinje, kao i podzemne životinje koje nijesu zaštićene, a nalaze se u zaštićenom prirodnom dobru, uživaju zaštitu u skladu sa aktom o proglašenju.
   Izuzetno, radnje iz stava 2 ovog člana mogu se vršiti na osnovu dozvole Ministarstva u slučajevima:
- zaštite zdravlja ljudi, sigurnosti i vazdušne sigurnosti;
- zaštite biljaka, životinja i gljiva;
- sprječavanja ozbiljnih šteta na usjevima, stoci, šumama, ribnjacima, vodi i dr;
- istraživanja i obrazovanja, ponovnog naseljavanja (repopulacije), ponovnog unošenja i nužnog razmnožavanja.
   Ministarstvo vodi evidenciju o izdatim dozvolama iz stava 5 ovog člana, koja sadrži:
- vrste životinja na kojima su vršene radnje i aktivnosti;
- sredstva, opremu ili metode dozvoljene za hvatanje ili ubijanje životinjskih vrsta i svrhu njihovog korišćenja;
- mjere nadzora koje su sprovedene.
   Ministarstvo može dozvoliti na selektivnoj osnovi ograničeno uzimanje, držanje i korišćenje pojedinih strogo zaštićenih divljih vrsta biljaka, životinja i gljiva u malom broju, pod nadzorom organa uprave.
Zabranjena sredstva za hvatanje i ubijanje divljih životinja
Član 83
   Zabranjena je upotreba sredstava za hvatanje i ubijanje divljih vrsta životinja kojima se uznemiravaju njihove populacije i ugrožavaju njihova staništa i koje mogu prouzrokovati njihovo lokalno nestajanje.
   Nedozvoljenim sredstvima smatraju se:
- zamke;
- samostrijel;
- električne smrtonosne ili omamljujuće naprave;
- vještačke svijetleće naprave, osim u ribolovu na moru;
- ogledala i druge zasljepljujuće naprave;
- odašiljači zvuka (magnetofoni, kasetofoni i dr.) koji emituju zvukove dozivanja, boli ili oglašavanja;
- naprave za osvjetljavanje cilja;
- optički nišani za noćni lov s mogućnošću elektronskog povećavanja ili pretvaranja slike;
- eksploziv;
- otrovi i otrovni ili omamljujući mamci;
- poluautomatsko ili automatsko oružje;
- letjelice;
- vozila na motorni pogon u pokretu;
- druga sredstva utvrđena međunarodnim ugovorima.
   Izuzetno, pojedina sredstva iz stava 2 ovog člana mogu se ograničeno koristiti radi sprovođenja programa reintrodukcije, monitoringa i programa zaštite i očuvanja, na osnovu dozvole organa uprave.
Način korišćenja zaštićenih divljih vrsta biljaka, životinja i gljiva
Član 84
   Zaštićene divlje vrste biljaka, životinja i gljiva mogu se koristiti na način da se ne ugrozi brojnost populacije.
   Korišćenje zaštićenih divljih vrsta životinja, biljaka i gljiva iz stava 1 ovog člana može se vršiti na osnovu dozvole organa uprave i uz predhodno pribavljeno mišljenje Pravnog lica.
   Ministarstvo, u saradnji sa ministarstvom nadležnim za poslove poljoprivrede, šumarstva i vodoprivrede propisuje mjere zaštite zaštićenih divljih vrsta biljaka, životinja i gljiva, koje obuhvataju:
- sezonsku zabranu korišćenja i druga ograničenja korišćenja divljih vrsta biljaka, životinja i gljiva;
- privremenu ili lokalnu zabranu korišćenja radi obnove populacije do povoljnog nivoa;
- način vršenja prometa i držanja živih i neživih primjeraka.
   Organ uprave vodi evidenciju o načinu i obimu korišćenja zaštićenih divljih vrsta biljaka, životinja i gljiva radi utvrđivanja i praćenja stanja populacija i o istom obavještava Ministarstvo.
Mjere zaštite migratornih divljih životinja
Član 85
   Javni putevi i druge vrste saobraćajnica, kao i drugi objekti moraju se graditi na način da se umanji negativan efekat na puteve migratornih divljih životinja i omogući sigurno prelaženje divljih životinja na odgovarajućim prostornim razmacima.
   Mjere iz stava 1 ovog člana obezbjeđuju se primjenom posebnih konstrukcijskih i specijal-nih tehničko-tehnoloških rješenja na samim objektima i u njihovoj okolini.
   Specijalna tehničko-tehnološka rješenja (ekološki mostovi, izgrađeni prolazi i prelazi, tuneli, propusne cijevi, jarkovi, sigurnosni i usmjeravajući objekti, riblje staze i liftovi i dr.), kojima se osigurava nesmetano i sigurno prelaženje divljih životinja, uživaju zaštitu kao zaštićena prirodna dobra.
   Mjere zaštite i način održavanja prelaza iz stava 3 ovog člana propisuje Ministarstvo, uz saglasnost organa državne uprave nadležnog za poslove saobraćaja i organa državne uprave nadležnog za poslove uređenja prostora.
Mjere zaštite ptica
Član 86
   Zabranjeno je ubijanje ili hvatanje strogo zaštićenih ptica naročito selica, uništavanje njihovih gnijezda i jaja ili uklanjanje gnijezda čak i ako su prazna, njihovo uznemiravanje naročito u vrijeme othranjivanja ptića i tokom razmnožavanja, držanje ptica koje je zabranjeno loviti, kao i vršenje drugih radnji suprotno zakonu.
   Stubovi i tehničke komponente srednjenaponskih i visokonaponskih vodova moraju se graditi na način da se ptice zaštite od strujnog udara i mehaničkog povređivanja.
   Odredbe st. 1 i 2 ovoga člana ne odnose se na gornje vodove željeznica.
   Radi očuvanja i zaštite zaštićenih ptica vrši se praćenje brojnosti i stanja populacije divljih ptica u skladu sa međunarodnim obavezama.
   Praćenje brojnosti i stanja populacije divljih ptica iz stava 4 ovog člana vrši Pravno lice.
   Način praćenja brojnosti i stanja populacije iz stava 4 ovog člana propisuje Ministarstvo.
Unošenje stranih divljih vrsta biljaka, životinja i gljiva
Član 87
   Zabranjeno je unošenje stranih divljih vrsta biljaka, životinja i gljiva (u daljem tekstu: alohtonih vrsta) u ekosisteme u kojima prirodno nijesu nastanjene.
   Izuzetno, od stava 1 ovog člana može se vršiti unošenje alohtonih vrsta biljaka, životinja i gljiva ako je naučno i stručno utemeljeno i prihvatljivo u pogledu zaštite prirode, na osnovu dozvole organa uprave.
   Dozvolu iz stava 2 ovog člana organ uprave izdaje na osnovu procjene rizika na prirodu, uz prethodnu saglasnost ministarstva nadležnog za poslove poljoprivrede, šumarstva i vodoprivrede.
   Procjenu rizika na prirodu iz stava 3 izrađuje Pravno lice.
   Troškove izrade procjene rizika snosi pravno ili fizičko lice koje je podnijelo zahtjev za izdavanje dozvole.
   Zahtjev iz stava 5 ovog člana sadrži:
- podatke o podnosiocu zahtjeva (naziv, sjedište, matični broj, odnosno ime, adresu i JMBG);
- lokalitet na kome se planira unošenje alohtonih vrsta;
- opis radnji koje namjerava obavljati;
- vremenski period realizacije radnji;
- druge podatke od značaja za dobijanje dozvole.
   Način izrade procjene rizika iz stava 3 ovog člana i člana 89 stava 2 propisuje Ministarstvo.
Nenamjerno unošenje alohtonih vrsta biljaka, životinja i gljiva
Član 88
   Ako dođe do nenamjernog unošenja alohtonih vrsta biljaka, životinja i gljiva na područje Crne Gore ili ako postoji opravdana sumnja da će doći do takvog unošenja, organ uprave preduzima mjere radi uništavanja ili sprječavanja daljnjeg širenja unešenih alohtonih vrsta.
Ponovno unošenje nestalih divljih vrsta
Član 89
   Ponovno unošenje nestalih divljih vrsta biljaka, životinja i gljiva ( u daljem tekstu: auto-htonih vrsta) u ekosisteme može se vršiti uz dozvolu organa uprave.
   Dozvolu iz stava 1 ovog člana organ uprave izdaje na osnovu procjene rizika koju izrađuje Pravno lice.
   Troškove procjene rizika ponovnog unošenja autohtonih vrsta na prirodu snosi pravno ili fizičko lice koje je podnijelo zahtjev za izdavanje dozvole.
   Zahtjev iz stava 3 ovog člana sadrži:
- podatke o podnosiocu zahtjeva (naziv, sjedište, matični broj, odnosno ime, adresu i JMBG),
- lokalitet na kome se planira unošenje autohtonih vrsta;
- opis radnji koje namjerava obavljati;
- vremenski period realizacije radnji;
- druge podatke od značaja za dobijanje dozvole.
Držanje strogo zaštićenih i zaštićenih divljih vrsta životinja
Član 90
   Pojedini primjerci strogo zaštićenih i zaštićenih divljih vrsta životinja mogu se držati u zatočeništvu, uzgajati i stavljati u promet, odnosno prodavati i kupovati samo uz dozvolu organa uprave, pod uslovom da se radi o primjercima:
- koji su uvezeni u Crnu Goru u skladu sa zakonom i imaju vlasnika;
- koji su zakonito stečeni prije nego je ta vrsta životinja stavljena pod zaštitu;
- iz člana 82 stav 7 ovog zakona.
   Izuzetno od stava 1 ovog člana, organ uprave može dozvoliti držanje u zatočeništvu, uzgajanje i promet strogo zaštićenih i zaštićenih divljih vrsta životinja, ako se radi o zaplijenjenim ili oduzetim primjercima i ako to nije u suprotnosti sa zakonima i ratifikovanim međunarodnim ugovorima.
   Primjerci strogo zaštićenih divljih vrsta životinja iz st. 1 i 2 ovoga člana moraju biti obilježeni na propisani način.
   Lice koje nađe uginuli, odnosno bolesni ili ozlijeđeni primjerak strogo zaštićene i zaštićene divlje životinje dužno je odmah o tome obavijestiti organ uprave.
   Organ uprave može licu iz stava 4 ovog člana, ako posjeduje zadovoljavajuće znanje i uslove, dozvoliti držanje bolesne ili ozlijeđene životinje u zatočeništvu radi liječenja i oporavka.
Promet zaštićenim divljim vrstama biljaka, životinja i gljiva
Član 91
   Promet pojedinih divljih vrsta biljaka, životinja i gljiva, njihovih djelova i derivata koje su zaštićene na osnovu ovog zakona i međunarodnih propisa, može se vršiti uz dozvolu organa uprave, po predhodno pribavljenom mišljenju Pravnog lica, odnosno Instituta.
   Dozvola iz stava 1 ovoga člana izdaje se pod uslovima:
- da je pravo raspolaganja jedinkom divlje vrste biljke, životinje i gljive stečeno u skladu sa zakonom ili se radi o uzgojenom primjerku;
- da su životinje obilježene na propisani način;
- da je u slučaju uvoza pribavljena izvozna dozvola nadležnog organa u zemlji izvoza.
   Dozvola iz stava 1 ovoga člana izdaje se samo ako organ uprave utvrdi da promet koji se odobrava ne ugrožava divlje populacije životinja, gljiva ili biljaka.
   Organ uprave vodi Registar dozvola iz stava 1 ovog člana.
   Tranzit zaštićenih vrsta preko teritorije Crne Gore može se vršiti na osnovu dozvole o izvozu, odnosno uvozu izdate od nadležnog organa zemlje izvoza, odnosno zemlje uvoza.
   Pri prometu i tranzitu žive životinje se moraju prevoziti i čuvati na način kojim se obez-bjeđuje sigurnost životinja od povređivanja, oštećenja zdravlja ili nehumanog postupanja.
   Bliže uslove za promet i način postupanja sa životinjama prilikom transporta, vrste za koje se izdaje dozvola iz stava 1 ovog člana, način obilježavanja životinja ili pošiljki sa gljivama ili biljkama, sadržinu i način vođenja registra izdatih dozvola propisuje Ministarstvo.
Prijava prometa
Član 92
   Promet zaštićenih divljih vrsta biljaka, životinja i gljiva, njihovih djelova i derivata obavezno se prijavljuje na graničnom prelazu carinskom organu, u skladu sa zakonom.
   Promet iz stava 1 ovog člana mora se odvijati isključivo na graničnim prelazima na kojima postoji organizovana veterinarska i fitosanitarna kontrola i koji ispunjavaju uslove utvrđene zakonom.
   Carinski organ je dužan da prijavljenu pošiljku iz stava 1 ovog člana pregleda i ovjeri dozvolu iz člana 91 ovog zakona.
Obaveze carinskog organa
Član 93
   Carinski organ može privremeno oduzeti biljke, životinje ili gljive iz čl. 91 i 92 ovog zakona ukoliko ne može odrediti pripadaju li vrsti koja podliježe ograničenjima ili zabranama.
   Carinski organ će privremeno oduzeti primjerak biljke, životinje ili gljive za koji utvrdi da se uvozi, izvozi ili da je u tranzitu bez propisane dozvole ili drugih dokumenata, do okončanja postupka.
   O privremeno oduzetim vrstama iz st. 1 i 2 ovog člana izdaje se potvrda.
   Privremeno oduzete vrste biljaka, životinja ili gljiva predaju se na čuvanje ovlašćenom pravnom ili fizičkom licu, koje isunjava uslove u pogledu prostora, opreme i kadra ili carinskom obvezniku (uvozniku ili izvozniku) bez prava raspolaganja.
   Organ uprave ovlašćuje pravno ili fizičko lice iz stava 4 ovog člana rješenjem.
   Ukoliko carinski obveznik (uvoznik ili izvoznik) ne dostavi dokumenta iz stava 2 ovog člana u roku od 30 dana od dana privremenog oduzimanja ili u produženom roku koji može iznositi najduže 60 dana, primjerci biljke, životinje ili gljive iz stava 1 ovog člana oduzimaju se.
   U slučajevima iz st. 1, 2 i 6 ovoga člana carinska služba je dužna odmah obavijestiti organ uprave.
   Carinski obveznik (uvoznik ili izvoznik) snosi troškove nastale oduzimanjem (troškovi hrane, smještaja, prevoza i dr.).
   Ukoliko nije utvrđen carinski obveznik (uvoznik ili izvoznik) troškove snosi pošiljalac ili naručilac.
   Bliže uslove iz stava 4 ovog člana propisuje Ministarstvo.
Držanje, uzgoj i promet u komercijalne svrhe divljim vrstama životinja
Član 94
   Zabranjeno je držanje divlje životinjske vrste u zatočeništvu u neprikladnim uslovima i bez odgovarajuće brige.
   Fizička ili pravna lica koja postanu vlasnici zaštićenih životinja, s namjerom njihovog držanja u zatočeništvu, dužne su o tome da obavijeste organ uprave u roku od 30 dana po sticanju vlasništva nad tim životinjama.
   Životinje iz stava 2 ovoga člana moraju se obilježiti.
   Bliže uslove držanja, uzgoja, način obilježavanja i evidencije životinja iz stava 2 ovoga člana, kao i način obilježavanja strogo zaštićenih divljih vrsta životinja iz člana 90 ovog zakona utvrđuje Ministarstvo.
Držanje divljih vrsta životinja
Član 95
   Fizičko ili pravno lice može držati divlje vrste životinja u zatočeništvu radi prikazivanja javnosti u zoološkim vrtovima, akvarijumima, terarijumima ili sličnim prostorima, u skladu sa zakonom, uz dozvolu organa uprave.
   Dozvola iz stava 1 ovoga člana izdaje se na zahtjev pravnog ili fizičkog lica.
Uzgoj divljih vrsta životinja
Član 96
   Pravno lice ili fizičko koje ispunjava uslove iz člana 94 stava 4 ovog zakona može da uzgaja divlje vrste životinja u zatočeništvu na osnovu dozvole organa uprave.
   Dozvola iz stava 1 ovoga člana izdaje se na zahtjev pravnog ili fizičkog lica.
   Vlasnik divlje vrste životinje iz stava 1 ovoga člana dužan je da se brine da životinja ne pobjegne u prirodu i odgovoran je za štetu koju ta životinja prouzrokuje u slučaju bijega.
Promet u komercijalne svrhe divljim vrstama biljaka, životinja i gljiva
Član 97
   Pravno i fizičko lice koje obavlja djelatnost prometa u komercijalne svrhe autohtonim, odnosno alohtonim divljim životinjskim vrstama dužno je da obezbijedi odgovarajuće uslove za držanje životinja i da vodi evidenciju o prometu životinjama, u skladu sa zakonom.
   Prometom u komercijalne svrhe iz stava 1 ovog člana smatra se prodaja i kupovina, izlaganje javnosti radi sticanja dobiti, korišćenje u svrhu sticanja dobiti, držanje radi prodaje, nuđenje na prodaju, kao i najam i razmjena životinja, gljiva i biljaka.
   Predmet prometa u komercijalne svrhe može biti samo divlja životinja, biljka ili gljiva koja je uzgajana na osnovu dozvole iz člana 96 ovog zakona.
   Promet iz stava 1 ovog člana može se vršiti samo na osnovu dozvole organa uprave.
Zaštita geoloških i paleontoloških objekata
Član 98
   Zaštićeni geološki i paleontološki objekti (fosili, minerali, kristali i pećinski nakit i dr.) čuvaju se na mjestu pronalaska, odnosno nalazištu, koje uživa zaštitu kao zaštićeno prirodno dobro.
   Ako se pojedini zaštićeni geološki i paleontološki objekti (fosili, minerali, kristali dr.) ne mogu zaštititi na nalazištu daju se na čuvanje javnoj ustanovi nadležnoj za poslove kulture, radi obezbjeđenja njegove stručne zaštite i omogućavanja upotrebe u obrazovane i naučne svrhe.
Ograničenja i zabrane
Član 99
   Zabranjeno je uzimati iz prirode zaštićene geološke i paleontološke objekte koji su proglašeni zaštićenim prirodnim dobrima ili se nalaze na objektu geonasleđa, zaštićenom nala-zištu ili ležištu mineralnih sirovina.
   Zabranjen je izvoz geoloških i paleontoloških objekata koji su proglašeni zaštićenim prirodnim dobrima.
   Izuzetno, radnje iz st. 1 i 2 ovog člana mogu se obavljati radi naučnog i stručnog istraživanja, obrazovanja i izlaganja na izložbama, uz dozvolu organa uprave.
IX. DOKUMENTI ZAŠTITE PRIRODE
Osnovni dokumenti zaštite prirode
Član 100
   Osnovni dokumenti zaštite prirode su:
- Strategija biodiverziteta sa akcionim planom (u daljem tekstu: Strategija);
- planovi i programi upravljanja zaštićenim prirodnim dobrima.
   Planovi i programi iz stava 1 alineja 2 ovog člana moraju biti usklađeni sa Strategijom.
Sadržina Strategije
Član 101
   Strategiju donosi Vlada, na predlog Ministarstva.
   Strategija iz stava 1 ovog člana donosi se na period od pet godina.
   Strategijom se određuju dugoročni ciljevi i smjernice očuvanja biološke i predione razno-vrsnosti.
   Strategija sadrži naročito:
- smjernice za očuvanje zaštićenih prirodnih dobara;
- smjernice za zaštitu ekosistema, stanišnih tipova i divljih vrsta životinja, biljaka i gljiva;
- smjernice za istraživanje i praćenje stanja u prirodi;
- smjernice za uključivanje zaštite prirode u druge sektore;
- smjernice za obavještavanje javnosti i učešće javnosti u odlučivanju o zaštiti prirode;
- akcione planove za sprovođenje Strategije, sa utvrđivanjem prioriteta i mogućih izvora finansiranja;
- način ispunjavanja međunarodnih obaveza u oblasti zaštite prirode;
- kartografski prilog koji prostorno prikazuje mjere očuvanja biološke i predione raznovrsnosti i zaštitu prirodnih dobara;
- druge elemente od značaja za zaštitu prirode.
   Prije isteka perioda na koji se Strategija donosi mogu se vršiti njene izmjene i dopune na način i u postupku propisanom za njeno donošenje.
Izvještaj o sprovođenju Strategije
Član 102
   Nadležni organ jedinice lokalne samouprave izrađuje izvještaj o stanju prirode i dostavlja organu uprave do 31 marta tekuće godine za predhodnu godinu.
   Godišnji izvještaj iz stava 1 ovog člana sadrži:
- pregled ostvarivanja ciljeva Strategije biodiverziteta i Akcionog plana na području jedinice lokalne samouprave;
- podatke o stanju zaštićenih prirodnih dobara na području jedinice lokalne samouprave;
- podatke o uticaju pojedinih zahvata na prirodu;
- ocjenu stanja;
- ocjenu efekata sprovedenih mjera;
- podatke o institucionalnom sastavu upravljanja prirodom;
- podatke o korišćenju finansijskih sredstava za zaštitu prirode;
- druge podatke od značaja za zaštitu prirode.
   Na osnovu godišnjeg izvještaja organa lokalne uprave iz stava 1 ovog člana i podataka o sprovođenju Strategije i drugih planskih dokumenata o zaštiti prirode organ uprave izrađuje Izvještaj.
   Izvještaj iz stava 3 ovog člana sadrži:
- podatke o stanju biološke i predione raznovrsnosti, zaštićenih stanišnih tipova i divljih vrsta biljaka, životinja i gljiva sa analizom njihove ugroženosti, kao i razloge ugroženosti i probleme zaštite;
- podatke o uticajima korišćenja prirodnih resursa na biološku i predionu raznovrsnost;
- podatke o uticajima pojedinih radnji, aktivnosti i djelatnosti na prirodu;
- ocjenu sprovedenih mjera očuvanja biološke i predione raznovrsnosti i zaštićenih prirodnih dobara;
- podatke o korišćenju finansijskih sredstava za zaštitu prirode;
- procjenu potrebe izmjene i dopune Strategije;
- druge podatke od značaja za zaštitu i očuvanje prirode.
   Godišnji izvještaj iz stava 4 ovog člana Ministarstvo dostavlja Vladi na usvajanje.
X. NADLEŽNOSTI
Nadležnost organa uprave
Član 103
   Organ uprave obavlja upravne i sa njima povezane stručne poslove u zaštiti prirode koji se odnose na:
- pripremu programa praćenja stanja očuvanosti prirode;
- staranje o očuvanju biološke raznovrsnosti, divljih vrsta biljaka, životinja i gljiva, njihovih staništa, stanišnih tipova, ekološki značajnih i zaštićenih prirodnih dobara, ekosistema, ekološke mreže, kao i tipova predjela, stanja objekata geonasljeđa;
- vođenje registra zaštićenih prirodnih dobara i drugih podataka od značaja za zaštitu prirode;
- uspostavljanje i vođenje katastra speleoloških objekata;
- izradu izvještaja u skladu sa zakonom;
- vođenje baze podataka u oblasti zaštite prirode kao dijela jedinstvenog informacionog sistema organa uprave;
- izdavanje odobrenja i dozvola u skladu sa zakonom;
- izradu karte staništa;
- druge poslove utvrđene ovim zakonom.
Osnivanje Pravnog lica
Član 104
   Pravno lice iz člana 11 ovog zakona osniva Vlada.
   Aktom o osnivanju Pravnog lica bliže se uređuje njegova djelatnost, organi i njihov sastav, nadležnosti organa, kao i druga pitanja od značaja za rad.
   Na statut i akt o unutrašnjoj organizaciji i sistematizaciji Pravnog lica iz stava 1 ovog člana saglasnost daje Ministarstvo.
Finansiranje Pravnog lica
Član 105
   Sredstva za rad Pravnog lica obezbjeđuju se iz:
- budžeta Crne Gore, prema programima zaštite prirode koji donosi Vlada;
- prihoda od obavljanja djelatnosti;
- drugih izvora u skladu sa zakonom.
Nadzor nad zakonitošću rada
Član 106
   Pravno lice donosi godišnji program rada, uz saglasnost Ministarstva.
   Izvještaj o radu i realizaciji programa zaštite prirode Pravno lice dostavlja Ministarstvu do 1. marta tekuće godine za prethodnu godinu.
   Izvještaj iz stava 2 ovog člana Ministarstvo dostavlja Vladi na usvajanje.
XI. PRISTUP INFORMACIJAMA I UČEŠĆE JAVNOSTI
Pristup informacijama
Član 107
   Ministarstvo, organ uprave, Pravno lice, nadležni organi lokalne uprave i upravljači dužni su da, na zahtjev zainteresovanih pravnih i fizičkih lica, dostavljaju podatke o stanju i zaštiti prirode, osim podataka koji se smtraju tajnim u skladu sa zakonom.
Dostavljanje informacija
Član 108
   Informacije koje se odnose na zaštitu prirode organ iz člana 107 ovog zakona dostavlja podnosiocu zahtjeva u skladu sa zakonom.
Obavještavanje javnosti
Član 109
   Organi iz člana 55 ovog zakona dužni su da omoguće učešće javnosti i zainteresovanih lica u postupku pripreme akata o proglašenju i planu upravljanja zaštićenih prirodnih dobara.
   Organi iz stava 1 ovog člana dužni su da obavijeste zainteresovanu javnost o početku pripreme akata o proglašenju i planu upravljanja zaštićenih prirodnih dobara, objavljivanjem obavještenja u najmanje jednom štampanom mediju koji se distribuira na teritoriji Crne Gore.
   Zainteresovani organi i organizacije obavještavaju se putem pošte, telefaksa ili elektro-nskim putem.
   Obavještenje iz stava 1 ovog člana sadrži podatke o načinu, roku i mjestu javnog uvida, kao i načinu i roku dostavljanja primjedbi i mišljenja.
XII. PROMOVISANJE ZAŠTITE PRIRODE
Dan zaštite prirode
Član 110
   Dan zaštite prirode obilježava se svake godine 22. maja na Međunarodni dan biodiverziteta.
   Na Dan zaštite prirode mogu se organizovati vaspitne, obrazovne, rekreativne, stručne i druge aktivnosti kojima se na primjeren način podstiče i unaprjeđuje zaštita prirode.
XIII. FINANSIRANJE ZAŠTITE PRIRODE
Obezbjeđenje sredstava za zaštitu prirode
Član 111
   Sredstva za zaštitu prirode obezbjeđuju se:
1) iz budžeta Crne Gore za:
- zaštitu prirodnih dobara od međunarodnog i državnog značaja;
- zaštićena prirodna dobara koje proglasi Skupština, odnosno Ministarstvo;
- pravo preče kupovine nepokretnosti u zaštićenim prirodnim dobrima;
- sprovođenje mjera zaštite prirode;
- isplatu naknade štete nanijete od strane zaštićenih životinja;
- isplatu naknade vlasnicima nepokretnosti za ograničenja svojinskih prava u zaštićenim prirodnim dobrima;
- druge namjene utvrđene ovim zakonom.
2) iz budžetu jedinice lokalne samouprave za:
- zaštitu prirodnih dobara koje proglašava jedinica lokalne samouprave;
- ostvarivanje prava preče kupovine;
- sprovođenje mjera zaštite propisane zakonom;
- isplatu naknade vlasnicima nepokretnosti za ograničenja svojinskih prava u zaštićenim prirodnim dobrima;
- druge namjene utvrđene ovim zakonom.
XIV. ČUVANJE ZAŠTIĆENIH PRIRODNIH DOBARA
Nadzornici zaštićenog prirodnog dobra
Član 112
   Upravljač je dužan da organizuje službu zaštite radi čuvanja zaštićenog prirodnog dobra.
   Službu zaštite vrše nadzornici zaštićenog prirodnog dobra (u daljem tekstu: nadzornik).
   Nadzornik je dužan da vrši dužnost u službenom odijelu, ima službeni znak i legitimaciju i može nositi oružje, u skladu sa zakonom.
   Službeni znak i legitimaciju iz stava 3 ovog člana propisuje i izdaje upravljač.
Prava i dužnosti nadzornika
Član 113
   Kada nadzornik, u vršenju službe, ustanovi da je učinjena povreda pravila unutrašnjeg reda i kršenja režima zaštite i ako postoji opravdana sumnja da je učinjen prekršaj, odnosno krivično djelo ovlašćen je i dužan da:
- legitimiše lice koje zatekne u zaštićenom prirodnom dobru;
- izvrši pregled svih vrsta vozila, plovila i tovara;
- privremeno oduzme predmete kojima je izvršen prekršaj ili krivično djelo i predmete koji su nastali ili pribavljeni izvršenjem takvog djela i da predmete preda upravljaču zaštićenog prirodnog dobra radi čuvanja;
- lice bez ličnih isprava, zatečeno u vršenju prekršaja ili krivičnog djela, odmah preda ili obavijesti nadležni organ za poslove policije;
- zatraži uspostavljanje prethodnog stanja, odnosno naredi mjere za sprječavanje i uklanjanje štetnih posljedica;
- sarađuje sa vlasnicima i korisnicima prava na nekretninama u zaštićenom prirodnom dobru u cilju zaštite prirode;
- prati stanja divljih vrsta biljaka, životinja i gljiva, kao i drugih vrijednosti zaštićenog prirod-nog dobra;
- pruža pomoć posjetiocima zaštićenog prirodnog dobra i lokalnom stanovništvu.
   U vršenju službe nadzornik je dužan da pokaže službenu legitimaciju.
   Nadzornik je dužan da licu od kojeg je naplatio novčanu kaznu ili oduzeo sredstva i druge predmete izda odgovarajuću potvrdu.
   Nadzornik mora da ima najmanje srednju stručnu spremu, jednu godinu radnog iskustva u struci i položen stručni ispit i da ispunjava propisane uslove za nošenje oružja i druge uslove, utvrđene aktom upravljača.
XV. NADZOR
Upravni nadzor
Član 114
   Nadzor nad sprovođenjem ovog zakona vrši Ministarstvo i opština ili drugi oblik lokalne samouprave, ako ovim zakonom nije drukčije propisano.
   Nadzor nad radom Pravnog lica vrši Ministarstvo.
   Nadzor nad radom upravljača vrši Ministarstvo, odnosno nadležni organ lokalne uprave.
   Inspekcijski nadzor u okviru nadležnosti Ministarstva vrši ekološka inspekcija u skladu sa ovim zakonom i zakonom kojim se uređuje inspekcijski nadzor.
Prava i dužnosti inspektora
Član 115
   U vršenju poslova inspekcijskog nadzora ekološki inspektor kontroliše naročito:
- korišćenje i upotrebu zaštićenih prirodnih dobara i drugih djelova prirode;
- sprovođenje uslova i mjera zaštite prirode;
- sprovođenje kompenzatornih mjera;
- sprovođenje planova upravljanja zaštićenim prirodnim dobrima u dijelu koji se odnosi na mjere i uslove zaštite prirode;
- sprovođenje plana upravljanja i programa zaštite, očuvanja, korišćenja i unaprjeđenja zaštićenih prirodnih dobara;
- sprovođenje neposredne zaštite, očuvanja i korišćenja zaštićenih prirodnih dobara;
- sprovođenje mjera i uslova zaštite zaštićenih prirodnih dobara, zaštićenih divljih vrsta biljaka, životinja i gljiva;
- unos, iznos, izvoz, uvoz i tranzit zaštićenih divljih vrsta biljaka, životinja i gljiva;
- unošenje i ponovno unošenje divljih vrsta biljaka, životinja i gljiva u prirodu;
- informisanje javnosti o stanju prirode i planovima upravljanja zaštićenog prirodnog dobra;
- da li upravljač zaštićenog prirodnog dobra izvršava obaveze ustanovljene aktom o zaštiti;
- da li upravljač zaštićenog prirodnog dobra koristi sredstva za rad i obavljanje poslova na zaštiti i unaprjeđivanju zaštićenog prirodnog dobra;
- korišćenje fosila, minerala, kristala i istraživanje njihovih nalazišta;
- upravljanje speleološkim objektima;
- sakupljanje i stavljanje u promet divljih vrsta biljaka, životinja i gljiva, njihovih razvojnih oblika i djelova;
- vještačko preseljavanje i naseljavanje populacija ili djelova populacija autohtonih vrsta;
- da li se držanje, uzgoj i trgovina divljih životinja obavlja sa dozvolom;
- sprovođenje drugih propisanih uslova i mjera zaštite biološke i predione raznovrsnosti utvrđenih zakonom.
Ovlašćenja inspektora
Član 116
   U vršenju inspekcijskog nadzora ekološki inspektor je obavezan da, kada utvrdi da je povrijeđen zakon ili drugi propis, preduzme sljedeće upravne mjere i radnje:
- zabrani korišćenje i upotrebu zaštićenih prirodnih dobara i drugih djelova prirode bez odobrenja ili protivno odobrenju;
- naredi sprovođenje uslova i mjera zaštite prirode;
- naredi sprovođenje kompenzatornih mjera;
- naredi sprovođenje planova upravljanja zaštićenim prirodnim dobrima u dijelu koji se odnosi na mjere i uslove zaštite prirode;
- naredi sprovođenje plana upravljanja i programa zaštite, očuvanja, korišćenja i unaprjeđenja zaštićenog prirodnog dobra;
- zabrani radnje koje mogu prouzrokovati promjene i oštećenja na zaštićenim prirodnim dobrima;
- naredi sprovođenje neposredne zaštite, očuvanja i korišćenja zaštićenih prirodnih doba-ra;
- naredi sprovođenje mjera i uslova zaštite zaštićenih prirodnih dobara, odnosno zaštiće-nih divljih vrsta biljaka, životinja i gljiva;
- zabrani unos, iznos, izvoz, uvoz i tranzit zaštićenih divljih vrsta biljaka, životinja i gljiva ako se promet vrši suprotno zakonu i ratifikovanim međunarodnim ugovorima;
- zabrani unošenje i ponovno unošenje divljih vrsta životinja, biljaka i gljiva ako se vrši suprotno zakonu;
- naredi sprovođenje drugih propisanih uslova i mjera zaštite biološke i predione raznovrsnosti utvrđenih zakonom;
- naredi sprovođenje praćenja stanja očuvanosti prirode (monitoring);
- naredi vođenje registara zaštićenih prirodnih dobara i druge propisane evidencije;
- zabrani korišćenje genetičkog materijala suprotno zakonu;
- naredi upravljaču zaštićenog prirodnog dobra izvršavanje obaveza ustanovljenih aktom o proglašenju;
- naredi upravljaču zaštićenog prirodnog dobra korišćenje sredstava za rad i obavljanje poslova na zaštiti i unaprjeđivanju zaštićenog prirodnog dobra;
- zabrani korišćenje fosila, minerala, kristala ili istraživanje njihovih nalazišta suprotno odredbama zakona;
- zabrani korišćenje speleoloških objekata suprotno zakonu;
- zabrani sakupljanje i stavljanje u promet divljih vrsta biljaka, životinja i gljiva, njihovih razvojnih oblika i djelova, ukoliko se vrši suprotno zakonu;
- zabrani vještačko preseljavanje i naseljavanje populacija ili djelova populacija autohtonih vrsta suprotno propisanim uslovima;
- zabrani držanje, uzgoj i trgovinu divljih vrsta životinja suprotno propisanim uslovima;
- naredi sprovođenje drugih propisanih obaveza u skladu sa zakonom.
Član 117
   U vršenju inspekcijskog nadzora ekološki inspektor ima pravo i dužnost da privremeno oduzme:
- predmete, robu ili uređaje čija upotreba nije dozvoljena, a koji su nastali vršenjem nedozvoljene radnje ili kojima su izvršene nedozvoljenje radnje;
- pokretno zaštićeno prirodno dobro u slučaju nedozvoljenog posjedovanja;
- primjerke zaštićenih divljih vrsta biljaka, životinja i gljiva u slučaju nedozvoljenog držanja u zatočeništvu, uzgajanja ili obavljanja nedozvoljene trgovine.
   Za preduzete radnje iz stava 1 ovog člana izdaje se potvrda.
   Oduzeti primjerci iz stava 1 ovoga člana se privremeno ili trajno zbrinjavaju kod ovlašćenih fizičkih ili pravnih lica iz člana 93 ovog zakona o trošku organa uprave.
   O trajnom oduzimanju zaštićenog prirodnog dobra i predmeta iz stava 1 ovog člana odlučuje nadležni sud.
   Zaštićene divlje vrste biljaka, životinja i gljiva koje su stečene protivzakonitom radnjom prodaju se ako su podložne kvarenju, ne mogu se zbrinuti na odgovarajući način ili ako njihovo čuvanje zahtijeva veće troškove.
   Izuzetno, oduzeto zaštićeno prirodno dobro iz stava 3 ovog člana može se ustupiti zoološkom vrtu ili drugoj ustanovi, uz potvrdu, na trajno čuvanje i prezentaciju, ali ne u svrhu trgovine.
Član 118
   U sprovođenju inspekcijskog nadzora inspektor ima pravo i obavezu pravnim i fizičkim licima, koja nemaju dozvolu organa uprave ili druge saglasnosti, zabraniti:
- branje zaštićenih divljih vrsta biljaka, gljiva i njihovih djelova;
- rastjerivanje, hvatanje, držanje, ubijanje i prepariranje zaštićenih divljih vrsta životinja i njihovih razvojnih oblika;
- uklanjanje gnijezda ili legla zaštićenih divljih vrsta životinja;
- oštećivanje ili uništavanje staništa zaštićenih divljih vrsta životinja, biljaka i gljiva;
- unošenje i ponovno unošenje divljih vrsta životinja, biljaka i gljiva u prirodu;
- promet pokretnih zaštićenih prirodnih dobara;
- promet primjercima divljih vrsta biljaka, životinja i gljiva zaštićenim na osnovu ratifikovanih međunarodnih ugovora;
- promet nepokretnosti u zaštićenim prirodnim dobrima;
- istraživanja u zaštićenim prirodnim dobrima, odnosno istraživanja pojedinih zaštićenih divljih vrsta životinja, biljaka i gljiva;
- i druge radnje i aktivnosti koje su suprotne zakonu.
   Inspektor može narediti hitne mjere radi zaštite života ljudi i smanjenja štete nastale zbog vršenja nedozvoljenih radnji i aktivnosti.
XVI. KAZNENE ODREDBE
Član 119
   Novčanom kaznom od stostrukog do tristostrukog iznosa najniže cijene rada u Crnoj Gori kazniće se za prekršaj pravno lice i preduzetnik, ako:
1) vrši radnje, aktivnosti i djelatnosti u zaštićenom prirodnom dobru bez odobrenja organa uprave (član 11 stav 1);
2) ne sprovode kompenzatorne mjere (član 14);
3) bez odlaganja i o svom trošku ne otkloni štetne posljedice koje su u prirodi i zaštićenim prirodnim dobrima nastale usljed radnji, aktivnosti i djelatnosti izvedenih bez utvrđenih uslova zaštite prirode ili suprotno datim uslovima (član 15);
4) ne vodi evidenciju eko sistema, ne prati stanje posebnih i ugroženih ekosistema, odnosno stanišnih tipova (član 17 stav 2);
5) vrši radnje, aktivnosti i djelatnosti kojima se ugrožava hidrološka pojava ili opstanak i očuvanje biološke raznovrsnosti u vlažnim staništima (član 20 stav 1);
6) uništava, sakuplja živi svijet i mijenja stanišne uslove u speleološkom objektu, njegovom nadzemlju i neposrednoj blizini bez predhodno pribavljene dozvole organa uprave (član 29 stav 3);
7) obavlja radnje, aktivnosti i djelatnosti u zaštićenom prirodnom dobru u kojem se nalazi stanišni tip ili stanište zaštićenih divljih vrsta biljaka, životinja i gljiva bez dozvole Ministarstva (član 30 stav 9);
8) obavlja radnje, aktivnosti i djelatnosti koje mogu dovesti do uništenja ili znatne štete na ekološki značajnom lokalitetu bez dozvole Ministarstva (član 33 stav 3);
9) u strogom i posebnom rezervatu prirode obavlja radnje, aktivnosti i djelatnosti koje mogu narušiti svojstva zbog kojih je proglašen zaštićenim prirodnim dobrom (član 38 stav 4);
10) u nacionalnom parku obavlja radnje, aktivnosti i djelatnosti kojima se ugrožava izvornost prirode (član 39 stav 2);
11) u regionalnom parku i parku prirode obavlja radnje, aktivnosti i djelatnosti kojima se ugrožavaju njihova obilježja, vrijednosti i uloga (član 40 stav 2);
12) obavlja radnje,aktivnosti i djelatnosti koje ugrožavaju obilježja, vrijednosti i ulogu na spomeniku prirode i u njegovoj neposrednoj okolini koja čini sastavni dio zaštićenog prirodnog dobra (član 41 stav 3);
13) na zaštićenom staništu obavlja radnje, aktivnosti i djelatnosti kojima se ugrožavaju njegove vrijednosti (član 42 stav 2);
14) u predjelu izuzetnih odlika obavlja radnje, aktivnosti i djelatnosti koje narušavaju njegova obilježja (član 43 stav 2);
15) sakuplja i uništava zaštićene fosile, minerale, kristale i pećinski nakit i oštećuje njihova nalazišta (član 47 stav 3);
16) koristi zaštićena prirodna dobra suprotno članu 67 ovog zakona;
17) ne dostavi ponudu za prodaju nepokretnosti po pravu preče kupovine na način propisan ovim zakonom (član 69 stav 1);
18) proda nekretninu koja se nalazi u granicama zaštićenog prirodnog dobra drugom licu pod povoljnijim uslovima od uslova pod kojima ih je ponudio Vladi, odnosno jedinici lokalne samouprave (član 69 stav 2);
19) vrši naučno obrazovna istraživanja na zaštićenom prirodnom dobru bez dozvole organa uprave (član 76 stav 1);
20) obavlja radnje, aktivnosti i djelatnosti bez dozvole organa uprave (član 80 stav 4);
21) vrši branje, skupljanje i korišćenje, odnosno hvatanje i ubijanje nezaštićenih biljnih i životinjskih vrsta i gljiva bez dozvole organa uprave (član 81 stav 2);
22) izvozi i uvozi u naučne svrhe i radi izlaganja pojedine strogo zaštićene i zaštićene divlje vrste biljaka, životinja i gljiva bez dozvole organa uprave (član 82 stav 3);
23) hvata, drži i ubija strogo zaštićene životinje, oštećuje ili uništava njihove razvojne oblike, gnijezda ili legla, područja razmnožavanja i odmaranja, uznemirava u vrijeme razmnožavanja, podizanja mladih i hibernacije, uništava ili uzima jaja iz prirode bez dozvole Ministarstva (član 82 stav 5);
24) upotrebljava zabranjena sredstva za hvatanje i ubijanje divljih vrsta životinja bez dozvole organa uprave (član 83 stav 3);
25) koristi zaštićene divlje vrste suprotno propisanim uslovima (član 84);
26) ne sprovodi mjere zaštite i način održavanja prelaza koji najmanje ometaju divlje životinjske vrste na propisan način (član 85 stav 4);
27) izvodi stubove i tehničke komponente srednjenaponskih i visokonaponskih vodova na nedopušten način (član 86 stav 2);
28) unosi strane divlje vrste biljaka, životinja i gljiva u ekosisteme na teritoriji Crne Gore i u ekosisteme u kojima prirodno nijesu nastanjene bez dozvole organa uprave (član 87 stav 2);
29) unosi nestale divlje vrste biljaka, životinja i gljiva u ekosisteme na teritoriji Crne Gore bez dozvole organa uprave (član 89 stav 1);
30) drži u zatočeništvu, uzgaja, prodaje i kupuje strogo zaštićene i zaštićene divlje vrste biljaka, životinja i gljiva bez dozvole organa uprava (član 90 stav 1);
31) vrši iznos, unos, izvoz ili uvoz i unos s mora divljih vrsta biljaka, životinja i gljiva, njihovih djelova i derivata bez dozvole organa uprave (član 91 stav 1);
32) uzima iz prirode zaštićene geološke i paleontološke objekte koji su proglašeni zaštićenim prirodnim dobrima ili se nalaze na objektu geonasleđa, zaštićenom nalazištu ili ležištu mineralnih sirovina bez dozvole organa uprave (član 99).
   Za prekršaj iz stava 1 ovog člana kazniće se odgovorno lice u pravnom licu novčanom kaznom od petostrukog do dvadesetostrukog iznosa najniže cijene rada u Crnoj Gori.
   Za prekršaj iz stava 1, osim alineja 4, 26 i 27 ovog člana, kazniće se fizičko lice novčanom kaznom od petostrukog do dvadesetostrukog iznosa najniže cijene rada u Crnoj Gori.
XVII. PRELAZNE I ZAVRŠNE ODREDBE
Član 120
   Zaštićena prirodna dobra koja su zaštićena do dana stupanja na snagu ovog zakona upisaće se u Registar zaštićenih prirodnih dobara na osnovu akta o proglašenju, u roku od godinu dana od dana stupanja na snagu ovog zakona.
   Za prirodna dobra koja su proglašena zaštićenim do stupanja na snagu ovog zakona, a za koje aktom o proglašenju nije određen upravljač, odrediće se upravljači u roku od godinu dana od dana upisa u Registar zaštićenih prirodnih dobara.
   Ekološku mrežu -Natura 2000 Vlada će utvrditi u roku od tri godine od dana stupanja na snagu ovog zakona.
Član 121
   Katastar speleoloških objekata iz člana 28 ovog zakona donijeće se u roku od godinu dana od dana stupanja na snagu ovog zakona.
Član 122
   Pravna lica koja vrše poslove prenosa i distribucije električne energije dužna su da na stubovima i tehničkim komponentama srednje naponskih i visoko naponskih vodova postave zaštitu radi zaštite ptica od strujnog udara, u roku od godinu dana od dana stupanja na snagu ovoga zakona.
Član 123
   Crvene liste iz člana 46 ovog zakona utvrdiće se u roku od tri godine od dana stupanja na snagu ovog zakona.
   Do utvrđivanja lista iz stava 1 ovog člana primjenjivaće se Rješenje o stavljanju pod zaštitu pojedinih biljnih i životinjskih vrsta ("Službeni list RCG", br. 76/06).
Član 124
   Do obrazovanja organa uprave nadležnog za poslove zaštite životne sredine, poslove utvrđene ovim zakonom u oblasti zaštite prirode vršiće Ministarstvo.
Član 125
   Pravno lice iz člana 11 ovog zakona Vlada će osnovati u roku od šest mjeseci od dana stupanja na snagu ovog zakona.
   Do osnivanja Pravnog lica iz stava 1 ovog člana stručne poslove u oblasti zaštite prirode obavljaće Republički zavod za zaštitu prirode.
   Danom početka rada Pravno lice preuzima zaposlene, sredstva i opremu, kao i prava i obaveze Republičkog zavoda za zaštitu prirode.
Član 126
   Podzakonski akti za sprovođenje ovog zakona donijeće se u roku od godinu dana od dana stupanja na snagu ovog zakona.
   Do donošenja propisa iz stava 1 ovog člana primjenjivaće se podzakonski propisi doneseni na osnovu Zakona o zaštiti prirode ("Službeni list SRCG", br. 36/77 i 2/89) i Zakona o životnoj sredini ("Službeni list RCG", broj 12/96).
   Postupci započeti po Zakonu o zaštiti prirode ("Službeni list SRCG", br. 36/77 i 2/89) do stupanja na snagu ovog zakona završiće se po tom zakonu.
Član 127
   Danom stupanja na snagu ovog zakona prestaje da važi Zakon o zaštiti prirode ("Službeni list SRCG", br. 36/77 i 2/89).
Član 128
   Ovaj zakon stupa na snagu osmog dana od dana objavljivanja u "Službenom listu Crne Gore".

